title: Lockheed F-117 Nighthawk

text: F-117-koneet lensivät ensimmäiset sotalentonsa Operaatio Just Causen aikana Panamassa vuonna 1989. Konetyyppiä on käytetty sotatoimissa myös Persianlahden sodassa, Kosovon sodassa ja Irakin sodassa


title: Lockheed F-117 Nighthawk

text: Yksi F-117-kone on tuhoutunut taistelussa vihollisen alasampumana. Tapaus sattui maaliskuun 27. päivänä 1999 Belgradin luoteispuolella. S-125 Neva-M-ilmatorjuntaohjusjärjestelmällä varustettu Jugoslavian liittoarmeijan 250. Ilmatorjuntaohjusprikaatin 3. Patteristo ampui USA:n ilmavoimien 49. Hävittäjädivisioonaan (49th Fighter Wing) kuuluneen F-117:n alas. Venäjä osti koneen hylyn serbeiltä ja tutki sen avulla koneen ominaisuuksia. Myöhemmin koneen pilotti ja hänet alasampuneen ilmantorjuntayksikön komentaja ovat ystävystyneet.Aseistuksena on ilmasta maahan -ohjuksia, laserohjattuja täsmäpommeja ja bunkkerinmurtajapommeja.


title: Kyynärä

text: Kyynärä on vanha pituusmitta, joka osapuilleen vastaa kyynärpään ja keskisormen pään välistä etäisyyttä. Kyynärän tarkka määritelmä on vaihdellut eri kulttuureissa ja sen pituus on vastannut yleensä 45–70 senttimetriä.


title: Kyynärä

text: Vanha suomalainen, alkujaan ruotsalainen Tukholman kyynärä () on 59,34 cm = syltä = 2 jalkaa = 4 korttelia = 24 (Ruotsin) tuumaa.


title: Kyynärä

text: Autonomian aikaan Suomessa käytettiin venäläiseen kyynärään eli arsinaan perustuvaa pituusmittajärjestelmää. Arsina on 71,12 cm eli 28 (Venäjän tai Englannin) tuumaa.


title: Kyynärä

text: Egyptissä kyynärä vastasi etäisyyttä kyynärpäästä keskisormen päähän. Kyynärän jakautui seitsemään "kämmeneen", ja kukin kämmen vielä neljään "sormeen". Mittojen vakioimiseksi Egyptissä otettiin käyttöön kaksi standardikyynärää: kuninkaallinen kyynärä oli 52,30 cm ja lyhyt kyynärä 45,01 cm. Raamatussa puolestaan mainitaan kyynärä, johon sisältyi kyynärän pituuden lisäksi kämmenen leveys (Hesekiel 40:5).


title: Kyynärä

text: Kreikkalainen kyynärä oli noin 46,28 cm pitkä.


title: Kyynärä

text: Roomalainen kyynärä oli noin 44,37 cm pitkä.


title: Speedway (urheilulaji)

text: Speedway tarkoittaa moottoripyöräkilpailua, jota ajetaan hiekkapintaisilla soikioradoilla. Speedway-pyörissä ei ole jarruja eikä vaihteita. Kaarteissa pyörät laitetaan sivuluisuun vauhdin hidastamiseksi. Suomessa speedway on tällä hetkellä melko pieni laji, mutta esimerkiksi Ruotsissa ja Puolassa kilpailuiden yleisömäärät lasketaan tuhansissa, ja jopa kymmenissä tuhansissa. Speedwayta ajetaan sorapintaisella, laitojen ympäröimällä radalla.


title: Speedway (urheilulaji)

text: Speedwayn säännöt ovat melko yksinkertaiset. Radalla on yleensä kerrallaan neljä kuljettajaa, jotka tunnistaa paitsi ajoliivin numerosta myös kypärän tunnusväristä. Tunnusvärit ovat punainen, sininen, valkoinen ja keltainen/mustakeltainen. Kypärän tunnusväri määrää kuljettajan lähtöpaikan henkilökohtaisissa kilpailuissa. Punainen kuljettaja lähtee 1. radalta eli sisäradalta. Sininen 2. radalta, valkoinen 3. radalta ja keltainen 4. radalta eli ulkoradalta. Suomen Extraliigassa( nykyään Sm-liiga ) ajetaan ottelut neljällä joukkueella, jolloin jokaisella joukkueella on ottelun läpi sama tunnusväri. Joukkuekilpailuissa tunnusvärit eivät määrää lähtöpaikkaa. Yhdessä kilpailussa ajetaan 15-25 erää. Yhdessä erässä ajetaan neljä kierrosta ja ensimmäisenä maaliin tullut saa 3 pistettä, toinen saa 2 pistettä, kolmas saa pisteen ja neljäs jätetään pisteittä. Pisteet määräävät kilpailun voittajan.


title: Speedway (urheilulaji)

text: Speedway on melko vaarallinen laji joten suojien täytyy olla hyvät. Selkäsuoja on pakollinen joka kisassa kuten myös kypärä. Speedway-pyörän sekä myös kypärän tulee olla vaatimusten mukaiset, jotta niillä saa ajaa kilpailuissa. Kuljettajilla on oltava myös jonkinlainen rintapanssari seka kyynär- ja polvisuojat, vaikka niitä ei yleensä tarkisteta. Ajosaappaat ovat ajossa pakolliset. Yleensä saappaiden mukana toimitetaan myös pakollinen peltikenkä, joka kiinnitetään vasemman saappaan pohjaan ennen radalle menoa. Sen tarkoitus on suojata saappaan pohjaa ja pitää huoli siitä, että saapas liukuu radan pinnalla. Näiden lisäksi kuljettajat käyttävät ajohaalaria tai -pukua. Se voi olla yksi- tai kaksiosainen ja valmistettu kankaasta tai nahasta. Nahasta tehty haalari kestää enemmän, mutta se on lämmin kesällä eikä välttämättä jousta yhtä paljon kuin kangaspuku. Kuljettaja saa kuitenkin päättää, minkälaista ajoasua käyttää. Ennen kisaa suoritetaan katsastus, jossa tarkastetaan speedway-pyörä, lisenssi sekä kypärä ja todetaan ne kilpailukelvollisiksi.


title: Speedway (urheilulaji)

text: Speedwayn maailmanmestaruudesta on ajettu ensimmäisen kerran vuonna 1936, silloin mestaruuden voitti Australian Lione van Praag. Henkilökohtainen maailmanmestaruus ratkaistiin yhdessä MM-finaalissa vuoteen 1994 saakka. Vuonna 1995 käynnistyi Speedway Grand Prix sarja jossa ajetaan tänä vuonna 12 osakilpailua. Speedway Grand Prix sarjaa organisoi brittiliäinen BSI Speedway.


title: Speedway (urheilulaji)

text: Tampereen Ratinan stadion hyväksyttiin GP sarjan kilpailupaikaksi kausille 2014-2016. Tampereen osakilpailu oli mukana GP sarjan kisakalenterissa kausilla 2014-2015, mutta vuonna 2016 kilpailua ei ajeta.


title: Speedway (urheilulaji)

text:
Ensin ajetaan 20 alkuerää, sitten kaksi semifinaalia ja finaali
joka ratkaisee kisan voittaja. Jokaisessa erässä voittaja saa 3 pistettä, toinen kaksi pistettä, kolmas yhden pisteen ja neljäs jää pisteittä. Kilpailussa kerätyt pisteen ratkaisevat kuljettajat kahteen semifinaaliin, semifinaaleiden kaksi parasta ajaa sitten finaalissa. Kaikista kahdestatoista osakilpailusta saadut pisteet lasketaan GP sarjan kokonaispisteisiin ja kauden aikana eniten pisteitä kerännyt kuljettaja on maailmanmestari.


title: Max Mosley

text: Maxmilian Rufus Mosley (s. 13. huhtikuuta 1940 Lontoo) on brittiläinen Formula 1 -sarjan vaikuttaja. Hän toimi Kansainvälisen autourheiluliiton (FIA) puheenjohtajana vuosina 1991–2009.


title: Max Mosley

text: Hänen isänsä oli Oswald Mosley, British Union of Fascists -puolueen perustaja. Nuorena Max valmistui oikeustieteellisestä ja hänellä oli oma patentteihin erikoistunut lakifirma. 20-vuotiaana Mosley kiinnostui moottoriurheilusta ja ajoi F2-luokassa, mutta lopetti huomatessaan ettei hänestä tule maailmanmestaria. Hän siirtyi pyörittämään March Engineering -tallia ja toimi sittemmin tallipäällikköjen liiton lakimiehenä. 1980-luvulla hän harkitsi uraa politiikassa, mutta palasi moottoriurheilun pariin.


title: Max Mosley

text: Mosley osallistui kansainvälisen autoliitto FISA:n ja Formula 1 -tallien liiton FOCA:n väliseen valtataisteluun 1980-luvun alussa FOCA:n riveissä. Taistelun tuloksena laadittiin Mosleyn avustuksella ns. Concorde-sopimus, jolla FISA sai oikeuden laatia sarjan säännöt ja FOCA sai oikeudet järjestää sarjan televisiointioikeudet ja promootion. Vuonna 1991 Mosley nousi FISA:n (nykyinen FIA) johtoon. Ayrton Sennan kuoleman jälkeen Mosley ajoi FIA:n johdossa kiivaasti turvallisuutta edistäviä sääntöjä Formula 1 -sarjaan ja pyrki edistämään myös maantieturvallisuutta. Näistä ponnisteluistaan Mosley palkittiin vuonna 2006 korkeimmalla siviilille myönnettävällä ranskalaisella kunniamitalilla, Légion d’Honneurilla.


title: Max Mosley

text: Mosley sai maaliskuussa 2008 epätoivottua huomiota kun News of the World -lehti julkaisi kuvia ja videon Mosleyn viisituntisista sadomasokistisista seksiorgioista viiden prostituoidun kanssa. Lehti väitti orgioiden olleen natsihenkinen.


title: Max Mosley

text: Mosley järjesti FIA:n jäsenten kesken luottamusäänestyksen, jossa punnittiin Mosleyn luottamus seksiskandaalin jälkeen. Mosley katsoi äänestyksen olevan tarpeellinen, koska hän itse kieltäytyi eroamasta puheenjohtajan paikalta vapaaehtoisesti. Hän myös haastoi News of the World lehden oikeuteen yksityisyytensä ja kunniansa loukkaamisesta. Mosley myös vihjaili paljastuksen takana olevan poliittisia syitä, ja hänet haluttaisiin skandaalin avulla kammeta FIA:n johdosta ja samalla riistää FIA:n määräysvalta F1:ssä. Mosley voitti 3. kesäkuuta pidetyn luottamusäänestyksen kuitenkin varsin selvin numeroin (103–55) ja sai näin luottamuslauseen jatkaa FIA:n puheenjohtajana vuoteen 2009. Heinäkuun 24 päivä 2008 Mosley voitti Lontoon korkeimmassa oikeudessa News of the Worldia vastaan käymänsä oikeudenkäynnin. Tuomari David Eady katsoi, että julkisuuteen tulleessa videossa ei ole mitään todisteita natseihin viittaavasta käytöksestä ja määräsi lehden maksamaan Mosleylle 76 000 euroa korvauksia yksityisyyden loukaamisesta. Mosley ilmoitti saman tien antavansa vahingonkorvaukset FIA:n säätiölle, joka tekee töitä liikenneturvallisuuden ja ympäristöasioiden eteen. Mosley itse katsoi tuomion kumonneen väitteet orgioiden natsikytköksistä.


title: Max Mosley

text: Vuonna 2009 Mosley kävi pitkän taistelun F1 -tallien yhdistyksen FOTA:n kanssa. Kiista koski Moselyn ja FIA:n ajamaa 40 miljoonan punnan budjettikattoa talleille kaudelle 2010. FOTA:n jäseninä olleet tallit, Williamsia ja Force Indiaa lukuun ottamatta, eivät kulukattoon suostuneet ja uhkasivat perustaa F1 -sarjalle oman kilpailevan sarjansa. Kiista ratkesi 24 kesäkuuta kun Mosley ilmoitti ettei asetu uudelleen ehdolle FIA:n puheenjohtajaksi ja sovittiin että kausi 2010 ajetaan samoilla säännöillä kuin kausi 2009. Vastineeksi tallit lupautuivat leikkaamaan kuluja kahdessa vuodessa 90-luvun tasolle, auttamaan uusia talleja ja sitoutuivat jatkamaan Formula 1:ssä ainakin kauteen 2012. Sopimuksen mukaan F1 -sarja toimii jatkossakin FIA:n alaisuudessa. Kiistan ratkettua Mosley kiisti kärsineensä arvovaltatappion, vaikka joutuikin luopumaan kulukatosta. Mosleyn mukaan hänen toimiensa seurauksena sarjaan tuli kolme uutta tallia ja kustannuksien leikkaukset toteutuivat eri muodossa. Vaikka Mosley kertoi ennen ratkaisevaa kokousta harkitsevansa vielä jatkokautta FIA:n puheenjohtajana, kiistan ratkettua hän kertoi että tallit "olisivat joka tapauksessa päässeet eroon" hänestä lokakuussa, kun toimikausi päättyi. Jatkokauden harkitseminen oli Mosleyn mukaan keino painostaa talleja ruotuun neuvotteluissa. Todellisuudessa Mosley ei kertomansa mukaan aikonut asettua enää ehdolle ja hän kertoi päätöksen varmistuneen poikansa kuoleman jälkeen. Tuolloin Mosley ymmärsi, että hänen on omistettava enemmän aikaa perheelleen.


title: Max Mosley

text:
Hieman ilmoituksensa jälkeen Mosley vaati FOTA:n puheenjohtajalta Luca Cordero di Montezemololta anteeksipyyntöä tämän puheista. Montezemolo vertasi Mosleyn lähtöä FIA:n johdosta diktatuurin päättymiseen ja totesi ettei Mosleyllä ole enää roolia FIA:ssa. Mosley vaati oikaisua ja anteeksipyyntöä Montezemolon kommentteihin. Moselyn mukaan ei voida jättää kuvaa että autoteollisuus pakotti hänet ulos roolistaan FIA:ssa. Jos tätä ei oikaistaisi, Mosley kertoi harkitsevansa asettumista ehdolle FIA:n jäsenseurojen mahdollisesta vaatimuksesta
Heinäkuun 15. päivä Mosley lopulta vahvisti luopuvansa puheenjohtajuudesta. Mosleyn mukaan pojan kuoleman myötä häntä tarvittiin perheen parissa ja työskentelyn vähentäminen oli myös tuolloin 70-vuotiaan Mosleyn mielessä. Mosley ilmaisi myös tukensa Jean Todtille ja kehotti FIA:n jäsenseuroja äänestämään Todtia FIA:n tulevassa puheenjohtajavaaleissa.


title: Max Mosley

text: Elokuussa epävarmuus F1 -sarjan tulevaisuuden ympärillä hälveni, kun FIA ja FOTA allekirjoittivat kuun ensimmäisenä päivänä lajin uuden "perustuslain", Concorde sopimuksen. Sopimus ulottui vuoteen 2012 saakka. Sopimuksessa määriteltiin tulevat sääntömuutokset, tallien osuuden sarjan voitonjakoon ja vahvistettiin myös tallien ja FIA:n kesäkuun lopussa sopimat toimet F1-sarjan kustannusten leikkaamisesta.


title: Max Mosley

text: Syyskuussa 2009 Mosley kertoi eläkkeelle siirtymisen olevan suuri helpotus, koska hän oli väsynyt ainaisiin riitoihin autonvalmistajien ja tallien välillä. Lisäksi hän kertoi uskovansa että olisi voittanut FIA:n puheenjohtajuuden uudelleen jos olisi asettunut ehdolle.


title: Max Mosley

text: Mosleyn viimeisenä merkittävänä tehtävänä FIA:n johdossa oli Renault tallin, Flavio Briatoren ja Pat Symondsin rankaiseminen Nelson Piquet Juniorin Singaporen GP:ssä 2008 ajamasta tahallisesta kolarista. Briatoren ja Symondsin suunnittelemalla kolarilla pyrittiin saamaan turva-auto radalle, joka auttoi Piquen tallikaveri Fernando Alonson kisan voittoon. Renault sai kahden vuoden ehdollisen kilpailukiellon ja Symonds viiden vuoden toimitsijakiellon. Briatorea rangaistiin ankarimmin ja miehelle langetettiin elinikäinen toimitsijakielto kaikkiin FIA:n alaisiin sarjoihin. Monet näkivät Briatoren kovan rangaistuksen Mosleyn viimeisenä kostona miesten välejä aiemmin hiertäneestä valtataistelusta. Mosley itse totesi olevansa surullinen, että Briatoren pitkä ura F1:sissä päättyi näin.


title: Max Mosley

text: Vuonna 2002 Mosley kertoi poliittisista näkemyksistään F1 Racing -lehden haastattelussa. Mosley kertoi harkinneensa siirtymistä politiikkaan Konservatiivipuolueen riveissä 1980-luvulla, mutta luopui ajatuksesta isänsä menneisyyden vuoksi. Myöhemmin Mosley siirtyi Työväenpuolueen kannattajaksi. Haastattelussa Mosley kertoi luottavansa pääministeri Tony Blairiin, mutta Mosleyn mielestä Blair keskittyi liikaa Britannian ulkopuolisiin asioihin saarivaltion sisäisen asiainhoidon kustannuksella. Samassa haastattelussa Mosley sanoi haluavansa tulla muistetuksi FIA:n presidenttinä joka teki siviililiikenteestä turvallisempaa. Vuonna 2006 Mosley kertoi kolumnissaan F1 Racing -lehdessä pitäneensä suunnitelmia Irakin sodasta järjettöminä.


title: Max Mosley

text: Vauhdin Maailman julkaisemassa F1 Maailmassa arvioitiin vuonna 2007 Max Mosleyn omaisuuden olevan noin 330 miljoonaa dollaria, hieman vähemmän kuin Michael Schumacherilla. Mosleyn kerrotaan rikastuneen Bernie Ecclestonen juridisena neuvonantajana. Mosleyn suku oli myös melko varakas. FIA:n puheenjohtajuudesta Mosley ei nostanut palkkaa.


title: Max Mosley

text: Max Mosleyn poika Alexander Mosley oli arvostettu taloustietelijä. Hänet löydettiin 6. toukokuuta 2009 kuolleena kodistaan 39-vuotiaana. The Guardianin mukaan kuoleman syyksi epäiltiin huumeiden yliannostusta. Kuoleman vuoksi Max Mosley peruutti seuraavana viikonloppuna pidettyyn Espanjan Grand Prix'hin suunnittelemansa vierailun.


title: Martti Vainio

text: Martti Olavi Vainio (s. 30. joulukuuta 1950 Vehkalahti) on entinen suomalainen kestävyysjuoksija.


title: Martti Vainio

text: Arvokilpailuissa Vainio saavutti 10 000 metrin juoksussa kultaa Prahan EM-kilpailuissa 1978 ja samalla matkalla pronssia Ateenan EM-kisoissa 1982. Helsingin MM-kilpailuissa 1983 hän jäi 10 000 metrillä niukasti neljänneksi ja voitti samoissa kisoissa 5 000 metrillä pronssia. Tämä oli myös erittäin tiukka kilpailu; Vainio varmisti mitalinsa aivan viime metreillä heittäytymällä maalilinjan yli.


title: Martti Vainio

text: Vuoden 1984 Los Angelesin olympialaisissa Vainio sijoittui hopealle 10 000 metrillä, mutta jäi kiinni dopingin käytöstä. Vainio oli antanut positiivisen doping-näytteen jo 14. huhtikuuta 1984 Rotterdamin maratonilla SUL:n testissä, mutta asia salattiin. Antti Lanamäki on myöhemmin perustellut salaamista sillä, että Vainion vaimo oli juuri lähtenyt amerikkalaisen miehen matkaan heidän poikansa kanssa, ja Lanamäki pelkäsi että Vainio tekee jotain itselleen, jos päälle tulee vielä dopingkäry. Kyseessä on ensimmäinen ja toistaiseksi ainoa kerta, kun Suomi on menettänyt olympiamitalin dopingin vuoksi.


title: Martti Vainio

text: Los Angelesin kisojen jälkeen julkisuudessa annettiin doping-kärylle selitys, jonka mukaan Vainion naapuri, talonmies Alpo Nyrönen olisi vahingossa antanut Vainiolle doping-ainetta sisältävän ruiskeen B-vitamiinipiikin sijaan. Myöhemmin Vainio on kertonut luulleensa käyttäneensä testosteronia, eikä testeissä pidempään näkyneitä anabolisia steroideja.


title: Martti Vainio

text: Vainio sai alun perin elinikäisen kilpailukiellon, mutta SUL:n anottua sen lyhentämistä panna lyheni 18 kuukauden pituiseksi. Kilpailukiellon kärsittyään Vainio palasi radoille ja juoksikin vielä Rooman MM-kilpailuissa 1987 10 000 metrillä, muttei yltänyt mitalivauhtiin. Kaiken lisäksi kyseisessä kilpailussa kierroslaskijoille sattui suuri kömmähdys ja Vainio keskeytti kisan kierrosta liian aikaisin ollessaan sillä hetkellä kuudentena. Näin hänen tuloksekseen merkittiin keskeytys. Martti Vainio yllätti vielä vuonna 1991, jolloin hän palasi radalle ja rikkoi 40-vuotiaiden ME-tulokset 3 000 metrillä (8.05,08) ja 10 000 metrillä (28.30,58).


title: Martti Vainio

text: Vainion Prahan kisoissa 29. elokuuta 1978 juoksema voittoaika 27.30,99 on edelleen 10 000 metrin juoksun Suomen ennätys ja EM-kisaennätys. 3 000 metrillä Vainion paras aika oli 7.44,42 (1984) ja 5 000 metrillä 13.20,07 (1983). Vainiolla on viisi SM-kultaa 5 000 metriltä (1978, 1980, 1981, 1982 ja 1987) ja yhdeksän 10 000 metriltä (1977, 1978, 1980, 1981, 1982, 1983, 1986, 1987 ja 1988). Hän voitti maastojuoksun Suomen mestaruuden pitkällä matkalla vuosina 1981, 1983, 1986 ja 1987.


title: Martti Vainio

text: Urheilu-uransa jälkeen Vainio on toiminut matkailualan yrittäjänä. Vainio perusti lomakeskus Lomakouheron vuonna 1981 Karstulaan, ja myöhemmin hankki omistukseensa entisen Kartano-Kievari-ravintolan ja lomakylän, joka tunnettiin Martin kievarina. Toimintaa on sittemmin pyörittänyt toinen yrittäjä nimellä Kartanon Kievari. Paikka sijaitsee Äänekoskella. Vainio myi elämysmatkoja, kelkka- ja koskisafareita. Lomakouheron Martti Vainio myi ulkopuolisille 1990-luvun lopussa, ja yritys haettiin konkurssiin huhtikuussa 2008. Sittemmin Vainio on toiminut yrittäjänä Haapamäen höyryveturipuistossa (Martin Safarit Oy).


title: Shetlanninponi

text: Shetlanninponi on pieni ponirotu, joka on kotoisin Ison-Britannian Shetlandinsaarilta.


title: Shetlanninponi

text: Shetlanninponi on roteva ja hyvärakenteinen. Säkäkorkeus on rotumääritelmän mukaan korkeintaan 107 cm, eikä 2–3-vuotias poni saa ylittää 104 cm:n korkeutta. Suomessa on melko paljon ylikorkeita shetlanninponeja, jotka sopivat harrastuskäyttöön mutta eivät voi osallistua virallisiin näyttelyihin. Erityisen pienikokoisia shetlanninponeja kasvatetaan myös erikseen minishetlanninponeina, joiden suurin sallittu korkeus on 86 cm. Yhdysvalloissa on kehitetty alkuperäisestä rodusta muun muassa täysiveristen kanssa risteyttämällä amerikanshetlanninponi, joka on varsinaista shetlanninponia isompi, sirompi ja hevosmaisempi.


title: Shetlanninponi

text: Shetlanninponit ovat runsasjouhisia, ja niiden talvikarva on erittäin paksu. Rodussa ovat sallittuja kaikki värit pilkullista eli tiikerinkirjavaa lukuun ottamatta, joskin yleisimpiä ovat ruotsalaisen tutkimuksen mukaan niin kutsutut perusvärit musta, rautias ja ruunikko (yleensä tummanruunikko). Harvinaisempia ovat voikkovärit, hallakot, kimot ja kirjavat. Myös tiikerinkirjavia shetlanninponeja tai ainakin shetlanninponia paljon muistuttavia brittiläisiä pikkuponeja on olemassa.


title: Shetlanninponi

text: Shetlanninponi on yleensä mukavaluonteinen, ystävällinen ja älykäs poni. Se oppii kuitenkin helposti myös temppuja ja koiruuksia. Shetlanninponeja pidetään usein itsepäisinä ja jopa hankalina, mutta yleensä syy hankaluuksiin on taitamaton omistaja, puutteellinen koulutus tai huolimaton tapakasvatus. Oikein kasvatettuna ja pidettynä shetlanninponista saa hyvän harrastusponin myös lapselle.


title: Shetlanninponi

text: Vähäravintoisessa ja karussa ympäristössä shetlanninponi kehittyi rotevaksi pieneksi poniksi, joka on erinomainen rehunkäyttäjä ja talvella erittäin runsaskarvainen. Shetlanninponia alettiin käyttää kaivostyössä 1800-luvulla, kun naisten ja lasten työskentely kaivoksissa kiellettiin. Kuormien vetämistä längillä ahtaissa käytävissä ponien kasvatuksessa suosittiin pienempiä ja pystympilapaisia yksilöitä. Jotkut kaivosponit eivät töihin jouduttuaan enää koskaan saaneet raikasta ilmaa ja päivänvaloa vaan elivät ja työskentelivät kaivoksissa loppuelämänsä. Shetlanninponit ovat yhä erittäin sitkeitä, vahvoja ja kestäviä.


title: Shetlanninponi

text: Shetlanninponi on pienestä koostaan huolimatta vahva poni, joka jaksaa kantaa noin 60-kiloista ratsastajaa. Ratsastaja voi olla korkeintaan noin 150–160 cm pitkä. Riippuen poniyksilön iästä ja koosta ratsastajan suositeltava koko voi olla pienempikin. Perussääntönä ratsastajan maksimipaino on 10–15 % ponin normaalipainosta, eli esimerkiksi 200-kiloisella ponilla voi ratsastaa korkeintaan 30 - 35-kiloinen lapsi. Liian painava ratsastaja voi vahingoittaa ponin ristiselkää. Liian pitkä ratsastaja taas ei voi istua luontevasti pienen ponin selässä, ja jalat voivat käytännössä raahata maata. Shetlanninponi saavuttaa täyden mittansa vasta 6–7-vuotiaana, joten sen ratsukoulutus aloitetaan useimpia muita rotuja myöhemmin, noin neljäntenä ikävuotena.


title: Shetlanninponi

text: Shetlanninponia käytetään myös raviponina: alle 107 cm korkeat ponit kilpailevat Suomessa A-kategoriassa ja ylikorkeat shetlanninponit 107–130 cm korkeille poneille tarkoitetussa B-kategoriassa, jossa on kylläkin usein pelkkiä russ-poneja. Rodun parhaat kilometriajat alittavat kaksi minuuttia, ja esimerkiksi menestyksekkäästi A-kategoriassa kilpailleen ori Golda Apachen ennätys on 1.59,3 lyhyellä matkalla.


title: Shetlanninponi

text: Shetlanninponia voi myös ajaa kärryillä, mikä on hyvä vaihtoehto ratsastukselle, jos ratsastaja on kasvanut liian isoksi pienen ponin kannettavaksi. Shetlanninponi jaksaa kärryissä vetää paljon suurempaa kuormaa kuin se voi kantaa selässään, ja huviajelun tai valjakkoajokilpailuihin osallistumisen ohella rotu soveltuu myös työajoon. Muita shetlanninponilla harrastettavia lajeja ovat muun muassa poniagility, näyttelyt sekä ohjasajo, jossa osaava kouluttaja voi opettaa shetlanninponin kouluratsastusliikkeissä korkealle tasolle, aina laukanvaihtoihin ja lisäyksiin asti. Kuitenkin shetlanninponeille on vaikea löytää sopivan kokoista ja osaavaa ratsastajaa.


title: Shetlanninponi

text: Shetlanninponi on yleisimpiä ponirotuja Suomessa. Rekisteröityjä shetlanninponeja on noin 3000, ja varsoja syntyy vuosittain parisataa. Vuonna 2005 Suomessa syntyi 268 shetlanninponivarsaa.


title: Äärioikeisto

text: Äärioikeisto on nimitys, jota käytetään totalitaarisiin päämääriin pyrkivistä radikaaleista, poliittisista oikeistoliikkeistä.. Tunnetuimpia äärioikeistolaisia liikkeitä ovat Euroopassa olleet fasismi, kansallissosialismi ja uusnatsismi. Suomen historian tunnetuimpia äärioikeistolaisina pidettyjä liikkeitä ja järjestöjä ovat olleet 1920–1940-luvuilla toimineet Akateeminen Karjala-Seura, Lapuan liike, Isänmaallinen kansanliike ja Vientirauha-järjestö. Äärioikeistolaisuutta pidetään parlamentaarisen demokratian piirissä esiintyvänä vastaliikkeenä.


title: Äärioikeisto

text: Saksassa käsitteillä äärioikeisto ja oikeistoradikalismi on esimerkiksi perustuslakia suojaavan viraston mukaan oleellinen eroavuus. Saksassa radikaalilla ajattelulla tarkoitetaan näkemysten radikaaliutta perustuslain puitteissa, ja sillä on sellaisenaan sijansa pluralistisessa yhteiskunnassa.


title: Äärioikeisto

text: Ääriliikkeet puolestaan käyvät valtionhallinnonkin perusteita vastaan.


title: Seireenit

text: Seireenit ovat kreikkalaisessa mytologiassa naispuolisia olentoja, joiden ulkomuoto on ihmisen ja lintujen sekoitus. Seireeneillä on naisen pää ja hiukset sekä puolet vartalosta, kotkan siivet ja pitkät mutta lintumaiset jalat. Jaloissa ja siivissä on terävät kynnet niin kuin lepakoilla. Kauniilla laulullaan seireenit houkuttelivat merimiehiä vastustamattomasti luokseen ja sitten repivät heidät kappaleiksi. "Odysseiassa" Odysseus suojautui seireeneiltä laitattamalla miehilleen vahaa korviin. Koska hän itse halusi kuulla seireenien laulun, antoi hän sitoa itsensä mastoon. Argonautteja suojasi seireeneiltä Orfeuksen laulu.


title: Ratifiointi

text: Ratifiointi tarkoittaa sopimuksen lopullista hyväksymistä, vahvistamista ja saattamista voimaan.


title: Ratifiointi

text: Ratifiointia käytetään etenkin valtioiden välisissä valtiosopimuksissa, joiden voimaansaattaminen edellyttää kansallisten elinten – Suomessa eduskunnan – vahvistusta. Tällöin sopimusteksti hyväksytään neuvottelijoiden allekirjoituksilla, ja voimaan saattaminen tapahtuu eduskunnan hyväksymällä hallituksen esityksestä annetulla lailla. Tämän jälkeen tapahtuu ratifiointi, yleensä tallettamalla ratifiointiasiakirjat, jolloin neuvottelijat tai muu sopijapuolen edustaja saatuaan täydet valtuudet sopia siten kuin neuvotteluissa sovittiin, lopullisesti sitoutuu sopimukseen. Ensi vaiheessa hyväksytty sopimus on siten itse asiassa mihinkään sitomaton neuvottelijoiden antama lupaus siitä, että heidän edustamansa taho tulee hyväksymään sopimuksen, ja että neuvottelijat tekevät kaiken voitavansa, jotta heidän edustamansa taho hyväksyy saavutetun neuvotteluratkaisun.


title: Ratifiointi

text: Kieltäytyminen ratifioimasta ei ole poikkeuksellista ja siihen suhtaudutaan joskus ymmärtäväisesti, jos sitä esiintyy harvoin. Jos sitä esiintyisi useammin olisi seurauksena se, että tahoon ei enää luotettaisi neuvottelukumppanina. Sen tahon, joka on nimittänyt neuvottelijat edustajikseen edellytetään kunnioittavan edustajiaan, ja on yleensä siis annettava valtuudet ratifiointiin. Usein kuitenkin tapahtuu, että esimerkiksi kansalliset poliittiset ailahtelut johtavat siihen, ettei neuvottelijoiden saavuttaman lopputuloksen taakse enää saada riittävää enemmistöä, jolloin sopimus sen tahon osalta raukeaa.


title: Syvänkö

text: Syvänkö eli depressio on maanpinnan alue, joka sijaitsee merenpinnan tason alapuolella. Tavallisesti syvänköjä on vain hyvin kuivilla seuduilla, koska muutoin ne peittyisivät kokonaan järvillä. Usein syvänköseuduilla onkin osin kuivuneita suolajärviä.


title: Syvänkö

text: Suurin syvänkö on Kaspian syvänkö (noin 730 000 km² Kaspianmeri mukaan lukien), jonka pinta on alimmillaan 28 metriä Mustanmeren pintaa alempana. Lähes puolet Alankomaiden pinta-alasta on syvänköä, ja 1100–1200-luvuilla meri valtasi laajoja alueita maasta tunkeuduttuaan rannikkoa reunustavan kapean dyynivyöhykkeen läpi sisämaahan. Nykyisin merivesi pidetään poissa seuduilta patojen, kanavien ja pumppujen avulla. Esimerkiksi entinen merenlahti Zuiderzee on osittain kuivattu, ja sen jäljellä oleva osa on muutettu IJsselmeer-nimiseksi tekojärveksi, jonka erottaa merestä 30 kilometriä pitkä Afsluitdijk. Maailman syvin syvänkö on Jordanin hautavajoama, jonka pohjalla sijaitsevan erittäin suolapitoisen Kuolleenmeren pinta on 414 metriä Välimeren pinnan alapuolella. Muita huomattavia syvänköjä ovat Qattaran syvänkö Egyptissä ja Chott Melrbir Algeriassa.


title: Syvänkö

text: Lukemat ovat merenpinnan tasosta alaspäin, eri kartastoissa on eri lukemia eikä luettelo ole kattava.


title: Lentäjien juhannus

text: Lentäjien Juhannus oli Lentosotakoululla Kauhavalla vuosittain järjestetty juhannustapahtuma, johon sisältyi muun muassa lentonäytöksiä, tivoli, konsertteja ja musiikkiesityksiä, Sotainvalidien Veljesliiton järjestämä Juhannusneito-kisa (vuosina 1952–2006 ja 2008) sekä ilmavoimien ja ilmailualan kalustoesittelyjä. Osittain hyväntekeväisyystapahtumaksi tarkoitettu tilaisuus järjestettiin ensi kerran vuonna 1945 ja Lentosotakoulun lakkauttamisen myötä viimeisen kerran 2012.


title: Lentäjien juhannus

text:
Vuonna 2006 Lentäjien Juhannuksessa olivat näytteillä:
Britannian Kuninkaallisten ilmavoimien (RAF) C-130 Hercules ja Puolan ilmavoimien Antonov An-26, Suomen ilmavoimien Hävittäjälentolaivue 31:n entinen MiG-21bis (maanäyttely), Tukilentolaivueen Vinka, Hävittäjälentolaivue 41:n Valmet L-90TP Redigo ja British Aerospace Systems Hawk MK51 sekä Hävittäjälentolaivue 21:n F-18C Hornet.


title: Lentäjien juhannus

text: Lentonäytöksessä esiintyivät RAF:n Red Arrows Hawkeilla samoin kuin ilmavoimien Midnight Hawks. Lisäksi Puolan ilmavoimien MiG-29, Alankomaiden Kuninkaallisten ilmavoimien F-16, Hävittäjälentolaivue 21:n F-18 Hornet, Hävittäjälentolaivue 41:n Hawk, Tukilentolaivueen Vinka, Lentotekniikan Killan Gloster Gauntlet ja Fouga Magister lensivät. Lisäksi myös taitolentokone Ultimate 10-300SK esiintyi.


title: Lentäjien juhannus

text: Lavaesiintyjinä Lauri Tähkä & Elonkerjuu, Anna Eriksson, Indica ja Anza Mertaranta Allstars.


title: Lentäjien juhannus

text: Vuonna 2007 Lentäjien Juhannuksessa 22.–23.6. lentonäytöksessä ulkomaalaisina esiintyjinä olivat: Ranskan ilmavoimien taitolento-osasto Patrouille de France (kahdeksan Alpha Jet -suihkuharjoituskonetta), Portugalin Ilmavoimien taitolento-osasto Asas de Portugal, Romanian Iacarii Acrobati, Alankomaiden ilmavoimien F-16 demo team ja Belgian ilmavoimien F-16 demo team.


title: Lentäjien juhannus

text: Vuoden 2007 tapahtumasta on julkaistu vuonna 2008 47-sivuinen valokuvateos "Lentäjien Juhannus 2007".


title: Lentäjien juhannus

text: Suomalaisina esiintyjinä olivat: Taitolento-osasto Midnight Hawks 10-vuotisjuhlanäytöksellään, F-18, BAe Hawk MK 51, Valmet Vinka osasto, Pauli Perttula koneena Fouga Magister, Petteri Tarma koneena CAP231, Tapio Pitkänen koneena Extra 300 ja Sami Kontio koneena Ultimate 10-300S.


title: Lentäjien juhannus

text: Maanäyttelyssä esiintyjinä olivat mm. Ranskan Ilmavoimien C 160 Transall ja Falcon 50, Suomen Ilmavoimien Valmet L-90TP Redigo ja MiG 21 Bis, Suomen maavoimien Mi-8 ja Suomen Ilmailuopiston BE300 KingAir.


title: Lentäjien juhannus

text: Lavaesiintyjinä oli Tiktak, Juha Tapio ja Passionworks.


title: Lentäjien juhannus

text: Pääesiintyjänä oli Venäjän ilmavoimien taitolentoryhmä Russian Knights. Lavaesiintyjänä oli Paula Koivuniemi, Ilmavoimien Big Band, Stalingrad Cowgirls ja Muska Babitzin. Juontajina toimivat Marianne Harjula ja VeePee Lehto.


title: Lentäjien juhannus

text: Vuoden 2009 pääesiintyjä oli suomalainen Midnight Hawks. Ainut ulkomaalainen esiintyjä oli amerikkalainen rakettimies The Rocketman. Lentonäytöksessä esiintyi myös monia muita suomalaisia esiintyjiä. Lavaesiintyjänä oli Apulanta ja Kari Tapio.


title: Lentäjien juhannus

text: Vuoden 2010 pääesiintyjä oli suomalainen taitolentoryhmä Midnight Hawks. Muut esiintyjät olivat BAe Hawk MK 51-soolo, Valmet Vinka, CAP-232, CAP-231, F-18 Hornet, Pitts Special, Ultimate 10-300SK, Fouga Magister, Gloster Gauntlet sekä NH-90. Ulkomaalaisen lentonäytösvieraan piti olla puolalainen Team Iskry -ryhmä 7 koneen osastolla, mutta vaarallisen huonoista sääolosuhteista heidän suunnittelemallaan reitillä Baltian kautta Suomeen johtuen puolalaisten esitys peruutettiin. Tapahtuman juonsi Jaana Pelkonen ja Mikko "Peltsi" Peltola. Lavaesiintyjinä olivat Danny & D'Voices & The Islanders, Juha Tapio ja Irina.


title: Lentäjien juhannus

text: Team Iskry esiintyi ja lavaesiintyjänä oli mm. Dingo.


title: Lentäjien juhannus

text: Vuoden 2012 pääesiintyjät olivat Patrouille Suisse -taitolentoryhmä Sveitsistä sekä Haloo Helsinki, Suvi Teräsniska, Popeda ja Kirsi Ranto. Muita lentonäytösesiintyjiä oli taitolentäjä Sami Kontio.


title: Himos Festival

text: Himos Festival on vuosittain Himoksella Jämsässä järjestettävä juhannustapahtuma, rock-festivaali, jossa pidetään juhannusaattona alkava ja juhannuspäivän aamuyönä päättyvä sekä juhannusiltapäivänä jatkuva konsertti.


title: Himos Festival

text: Ensimmäistä kertaa tapahtuma järjestettiin vuonna 1999. Tuolloin kävijöitä oli kolmepäiväisellä festivaalilla 8 000. Esiintyjiä olivat muiden muassa CMX, J. Karjalainen Electric Sauna, Miljoonasade, Nightwish, Popeda, Supperheads, Tommi Läntinen, Ultra Bra, YUP ja Zen Café.


title: Massive Attack

text: Massive Attack on elektronisen musiikin kokoonpano Bristolista, Englannista, joka yhdistetään yleisesti trip hop -nimettyyn 1990-luvun musiikkigenreen. Yhtyeeltä on ilmestynyt viisi studioalbumia sekä lukuisia lyhyempiä julkaisuja. Musiikkityyliltään yhtye edustaa elektronista musiikkia, jossa yhdistellään jazzia, hip hopia, reggaeta sekä muita rytmi- ja populäärimusiikin lajeja. Peruskaksikon lisäksi musiikillinen kokoonpano vaihtelee jatkuvasti. Kolmikkona aloittaneen yhtyeen ensimmäinen Blue Lines -debyyttialbumi 1991 ja sen hittijulkaisu "Unfinished Sympathy" toivat sille sen aseman brittiläisen popmusiikin uudistajana. Albumit Protection (1994), Mezzanine (1998) ja Heligoland (2010) ovat olleet sekä kriitikoiden että kaupallisessa suosiossa.


title: Massive Attack

text: Massive Attack sai muotonsa Bristolissa vuonna 1988 paikallisesta soundsystem- ja reggae-, hiphop- ja punkklubikulttuurista käsin. Ydinjäseninä olivat Robert Del Naja (laulu, koskettimet, samplet, tuottaminen), Grant Marshall (koskettimet, laulu, samplet, tuottaminen) ja Andrew Vowles (koskettimet, samplet). Yhtye kehitti soundinsa jazzista, hip hopista, rockista ja electronicasta.


title: Massive Attack

text:
Massive Attackin pitkäsoitto "Blue Lines" ilmestyi vuonna 1991. Yhtye käytti väliaikaisesti nimeä Massive välttääkseen Persianlahden sodan aikaan käyttämästä sanayhdistelmää, joka mahdollisesti viittasi sotaan tai väkivaltaan. Yhtyeen jäsen Robert Del Naja ei ole salaillut haastatteluissa poliittisia kantojaan, erityisesti liittyen Yhdysvaltojen intoon taistella omaehtoisen demokratian puolesta, ja on usein harmitellut antaneensa periksi nimenmuutokselle. Debyyttialbumillaan yhtye nousi yhtäkkiä suureen suosioon klassikkoasemaan nousseen hitin Unfinished sympathy siivittämänä. Albumilla olivat mukana artistit Shara Nelson, varhainen jäsen Tricky ja Horace Andy, joista viimeisin on esiintynyt kaikilla yhtyeen albumeilla.
Vuonna 1994 ilmestyi Massive Attackin toinen levy "Protection". Albumin tunnetuimmat raidat "ovat Karmacoma" ja nimikkokappale "Protection" Tracy Thornin (Everything But the Girl) esittämänä.


title: Massive Attack

text: Massive Attackin kolmas albumi, "Mezzanine", julkaistiin 1998. Albumilla yhtye irrottautui aiemmasta jazzahtavasta tyylistään ja meni astetta synkempään, intensiivisempään ja kokeellisempaan ilmaisuun. Tunnetuin kappale lienee silti herkkä Teardrop, joka on tullut tunnetuksi amerikkalaisen tv-sarjan House tunnuskappaleena. Albumin jälkeisen kiertueen jälkeen Andrew Vowles erosi yhtyeestä sisäisten erimielisyyksien vuoksi.


title: Massive Attack

text: Neljäs levy, "100th Window", ilmestyi Isossa-Britanniassa 10. helmikuuta 2003, ja meni listoilla suoraan kärkikymmenikköön. Albumia jäsenistä tekemässä oli ainoastaan Robert Del Naja, joten sitä pidetäänkin pitkälti hänen sooloprojektinaan. Vierailevana artistina albumilla oli muun muassa irlantilainen Sinéad O’Connor. Vuonna 2004 yhtye julkaisi soundtrackin Luc Bessonin kirjoittamaan ja tuottamaan elokuvaan Danny the Dog.


title: Massive Attack

text: 2006 keväällä yhtye julkaisi singlen "Live With Me", jolla vieraili amerikkalainen bluesvokalisti Terry Callier. Tämän jälkeen ilmestyi yhtyeen ensimmäinen kokoelma Collected, joka kattoi koko yhtyeen siihen mennessä tunnetuimmat hitit.


title: Massive Attack

text: Viides albumi "Heligoland" julkaistiin 8. helmikuuta 2010. Albumilla vierailivat mm. Tom Waits, Mike Patton (Faith No More, Mr. Bungle, Fantômas, Tomahawk), räppäri Mos Def ja Damon Albarn (Blur, Gorillaz, The Good, the Bad & the Queen).


title: Massive Attack

text: Keväällä 2016 ilmestyi kehuttu EP "Ritual Spirit'. Vierailevina artisteina kappaleissa ovat mm. Young Fathers, Roots Manuva, Azekel ja Tricky.


title: Massive Attack

text: Massive Attack on esiintynyt Suomessa Ruisrockissa 1999, Provinssirockissa 2003, syksyllä 2009, Pori Jazzissa 2010, sekä Flow Festivalilla elokuussa 2016.


title: VistaVision

text: VistaVision (tai Vistavision) on Paramount-yhtiön 1950-luvulla kehittämä korkealaatuinen suuren negatiivikoon elokuvafilmiformaatti.


title: VistaVision

text: VistaVision eroaa tavanomaisesta filmistä siten, että siinä kamera kuljettaa filmiä vaakasuunnassa oikealta vasemmalle, vaikka käytettävä filmi onkin normaalia 35 millimetrin kinofilmiä. Yhtä kuvaruutua kohden on kahdeksan perforaatiota, jolloin kameranegatiivin kuvasuhteeksi tulee 1,5:1. Esityskopiot ovat puolestaan normaaleilla pystysuunnassa kuljetettavilla 4-perforoiduilla 35 millimetrin filmeillä, joiden kuvasuhde on joko 1,66:1 tai 1,85:1. Esityskopioiden ääni on yleensä tallennettu yksikanavaiselle optiselle ääniraidalle. Joistakin elokuvista on tehty esityskopiot myös vaakasuunnassa kuljetettavalle filmille.


title: VistaVision

text: Paramountin ensimmäinen VistaVisionilla kuvattu pitkä elokuva oli "Valkea joulu" ("White Christmas", 1954), jonka jälkeen sillä tuotettiin runsaasti elokuvia 1960-luvun alkuun saakka. Monet aikakauden Hitchcock-elokuvista kuvattiin VistaVisionilla. Menetelmä menetti kuitenkin suosiotaan halvemmille anamorfisille tekniikoille, kuten CinemaScopelle, minkä lisäksi VistaVision sai kilpailijakseen kuvalaadultaan huomattavasti parempia suurta negatiivikokoa käyttäviä formaatteja (Todd-AO, Ultra Panavision 70). Viimeinen kokonaan VistaVisionilla kuvattu elokuva oli "Viheliäiset vintiöt" ("My Six Loves", 1963), jonka jälkeen Paramount siirtyi käyttämään Techniramaa, ja hieman myöhemmin Panavisionin anamorfista optiikkaa laajakuvaelokuvissaan. Koska VistaVision-kameroista tuli erittäin halpoja 1960-luvun lopulla, formaattia käyttivät sittemmin myös erikoistehosteiden tekijät, joille VistaVisionin negatiivin suuri koko oli eduksi, sillä normaalilla 35 millimetrin filmillä niistä tuli hyvin rakeisia. Parhaita esimerkkejä VistaVision-kameroiden käytöstä tehosteissa ovat ensimmäiset Tähtien sota -elokuvat, joiden suosio antoi uutta pontta myös VistaVisionille.


title: Raúl

text: Raúl González Blanco eli Raúl (s. 27. kesäkuuta 1977 Madrid, Madridin maakunta, Espanja) on espanjalainen entinen jalkapalloilija, pelipaikaltaan hyökkääjä tai piilokärki.


title: Raúl

text: Raúl edusti vuosina 1992–2010 Real Madridia ja on seuran eniten otteluita pelannut pelaaja. Hän on myös Espanjan maajoukkueen toiseksi paras maalintekijä sekä Espanjan korkeimmalla sarjatasolla Primera Divisiónissa eniten maaleja tehnyt aktiivipelaaja. Hän on toiminut sekä Real Madridin että Espanjan maajoukkueen kapteenina.


title: Raúl

text: Raúlin pelipaikka on yleensä niin sanottu piilokärki eli hyökkääjä, joka pelaa hieman varsinaisen kärkimiehen alapuolella. Tältä paikalta hän kykenee rakentamaan syötöillään kärkiparilleen maalintekopaikkoja, mutta nousemaan myös itse ratkaisuihin. Hän on ajoittain pelannut myös laitalinkkinä ja hyökkäävänä keskikenttäpelaajana. Vuorollaan hänen kanssaan Real Madridin hyökkäyksessä pelasivat muun muassa Iván Zamorano, Davor Šuker, Predrag Mijatović, Fernando Morientes, Ronaldo, Ruud van Nistelrooy ja Gonzalo Higuaín.


title: Raúl

text: Pelaajatyyppinä Raúlia on vaikea lokeroida. Hän on vasenjalkainen, ja tekee vain harvoin maaleja oikealla jalallaan tai päällään. Hän ei ole erityisen nopea, vahva, näyttävä harhauttelija tai kova taklaaja. Raúlin Real Madridin edustusjoukkueeseen nostaneen Jorge Valdanon mukaan Raúlin suurimpia vahvuuksia eivät olekaan hänen fyysiset ominaisuutensa, vaan hänen älykkyytensä, itseluottamuksensa ja täydellinen keskittymiskykynsä. Barcelonan ja Espanjan maajoukkueen monivuotinen keskikenttämies Josep Guardiola puolestaan on kuvaillut Raúlia pelaajaksi, joka on aina oikeassa paikassa ja osaa aina tehdä oikean ratkaisun. Useiden suurten maalintekijöiden tapaan hän saattaa vaipua näkymättömiin pitkäksi aikaa kesken pelin, mikä tekee hänestä vastustajille erittäin vaikean merkata, ja iskeä yllättäen ottelun voittomaalin. Tässä suhteessa häntä on verrattu muun muassa Gerd Mülleriin.


title: Raúl

text: Raúl tunnetaan myös herrasmiespelaajana. Uransa aikana häntä ei ole koskaan ulosajettu eikä hän ole koskaan ollut pelikiellossa varoitustilin täyttymisen vuoksi. Kauden 2000–2001 Mestarien liigan jatkolohko-ottelussa Leeds Unitedia vastaan Raúl teki kädellään maalin, jonka erotuomari Ryszard Wójcik hyväksyi. Wójcikin mukaan Raúl myönsi tapahtuneen ottelun puoliajalla, mutta pelaaja itse sanoi myöhemmin, ettei ollut varma, mihin pallo osui. Euroopan jalkapalloliiton kurinpitovaliokunta tuomitsi hänelle sakkoja ja yhden ottelun pelikiellon, mutta tuomio kumottiin myöhemmin vetoomusvaliokunnassa.


title: Raúl

text: Raúlin pelinumero on 7, jota hän käytti myös Real Madridin edustusjoukkuedebyytissään. Tuolloin aloituskokoonpanolle annettiin kuitenkin Espanjassa vielä numerot 1–11 pelaajista riippumatta. Kaudella 1995–1996, jolloin kiinteät pelaajakohtaiset numerot tulivat käyttöön, numero 7 oli argentiinalaisella Juan Esnáiderilla ja Raúlilla oli numero 17. Kaudesta 1996–1997 lähtien hän käytti vakituisesti numeroa 7. Espanjalaismediassa Raúliin viitataan usein lempinimellä "el Siete" (). Real Madridin puheenjohtaja Ramón Calderón ehdotti, että joukkue lopettaisi numeron käytön Raúlin päättäessä uransa, mikä toimisi samalla kunnianosoituksena edesmenneelle Juanitolle, mutta tämä ei nykysääntöjen mukaan ole mahdollista.


title: Raúl

text: Espanjan maajoukkueessa Raúl käytti myös numeroa 10, huomattavimmin MM-kilpailuissa 1998 ja EM-kilpailuissa 2000.


title: Raúl

text: Raúl syntyi vaatimattomissa oloissa Colonia Marconin työläiskorttelissa Villaverden alueella Madridissa. Pelattuaan aikansa San Cristóbalin kaupunginosajoukkueissa hän siirtyi 13-vuotiaana Atlético de Madridiin, jonka kannattaja hänen isänsä Pedro oli. Hänen oli kuitenkin pian käännyttävä paikallisvastustaja Real Madridin puoleen puheenjohtaja Jesús Gilin laitettua Atléticon junioritoiminnan jäihin huonon taloudellisen tilanteen vuoksi. Ensimmäisen ottelunsa Real Madridissa Raúl pelasi 15-vuotiaana 20. syyskuuta 1992 Cadete A -joukkueessa, vastassa oli Alcalá.


title: Raúl

text: Kauden 1994–1995 Raúl aloitti Real Madridin C-joukkueessa Espanjan kolmanneksi korkeimmalla sarjatasolla Segunda División B:ssä, jossa hän teki pelaamassaan seitsemässä ottelussa 16 maalia. Hän pelasi myös yhden ottelun B-joukkueessa toiseksi korkeimmalla sarjatasolla Segunda Divisiónissa.


title: Raúl

text: Real Madridin edustusjoukkueen silloisen päävalmentajan Jorge Valdanon Raúl vakuutti harjoitusottelussa Karlsruhea vastaan. Ensiesiintymisensä Espanjan korkeimmalla sarjatasolla Primera Divisiónissa hän teki 29. lokakuuta 1994 vierasottelussa Real Zaragozaa vastaan, johon Valdano yllättäen nosti hänet loukkaantuneen Rafael Martín Vázquezin tilalle. Tämän myötä Raúlista tuli 17 vuoden ja 4 kuukauden ikäisenä nuorin joukkueessa esiintynyt pelaaja. Real Madrid hävisi ottelun, mutta Raúl pelasi riittävän hyvin saadakseen paikan kokoonpanossa myös Santiago Bernabéulla viikkoa myöhemmin pelatussa paikallisottelussa entistä seuraansa Atléticoa vastaan, missä hän hankki ottelun avausmaaliin johtaneen rangaistuspotkun, alusti toisen ja teki itse yhden Michael Laudrupin syötöstä. Ensimmäisellä Primera División -kaudellaan hän esiintyi 28 ottelussa, joista 19:ssä hän oli avauskokoonpanossa, ja teki yhdeksän maalia. Kauden päätteeksi hän pääsi juhlimaan ensimmäistä liigamestaruuttaan, joka päätti samalla Barcelonan "Dream Teamin" neljä kautta kestäneen mestaruusputken. Kävi myös viimeistään selväksi, että Emilio Butragueñon aika seurassa oli auttamattomasti ohi. Raúl nousi pian kannattajien uudeksi suosikiksi ja "madridismon" symboliksi.


title: Raúl

text: Raúl on voittanut Primera Divisiónin mestaruuden myös vuosina 1997, 2001, 2003, 2007 ja 2008. 11. tammikuuta 2009 hän sai täyteen 500 pelattua ottelua sarjassa ja 200 maalin rajapyykin hän saavutti 8. maaliskuuta 2008. Hän voitti sarjan maalikuninkuuden ("Pichichi") 25 maalilla kaudella 1998–1999 ja toistamiseen 24 maalilla kaudella 2000–2001. Nämä maalit toivat hänelle myös kolmannen sijan Kultainen kenkä -kilpailussa. Kaikki viralliset kilpailut mukaan lukien Raúl on Real Madridin historian eniten otteluita pelannut ja eniten maaleja tehnyt pelaaja ohitettuaan Manolo Sanchísin (708) otteluennätyksen 30. syyskuuta 2009 ja Alfredo Di Stéfanon (307) maaliennätyksen 15. helmikuuta 2009.


title: Raúl

text: Eurocupeissa Raúl debytoi Mestarien liigan ottelussa Ajaxia vastaan kaudella 1995–1996. Raúl joukkueineen on voittanut kilpailun vuosina 1998, 2000 ja 2002, joista kahtena jälkimmäisenä hän teki maalin loppuottelussa. Hän on kilpailun kaksinkertainen maalikuningas kausilta 1999–2000 ja 2000–2001 ja sen historian, edeltäjä Euroopan cup mukaan lukien, eniten maaleja tehnyt pelaaja (61 maalia 116 ottelussa ennen kautta 2008–2009). Arvostetuimpia henkilökohtaisia palkintoja Raúl ei ole voittanut, mutta vuonna 2001 hän sijoittui Michael Owenin jälkeen toiseksi Kultainen pallo -äänestyksessä ja Luís Figon ja David Beckhamin jälkeen kolmanneksi Fifan vuoden pelaaja -äänestyksessä. Hänelle myönnettiin kuninkaallisen ritarikunnan kultainen ansiomerkki urheilusaavutuksistaan (Medalla de Oro de la Real Orden del Mérito Deportivo) vuonna 2006.


title: Raúl

text: Real Madridin kapteenina Raúl on toiminut vuodesta 2003 lähtien Fernando Hierron lähdettyä joukkueesta, mutta samoihin aikoihin hänen peliesityksensä alkoivat heiketä ja Real Madrid rämpi sekä Espanjan että Euroopan kentillä. Heikoimpana kautenaan 2005–2006, joka oli myös polvivamman vuoksi rikkonainen, hän teki Espanjan liigassa vain viisi maalia. Asemaansa avauskokoonpanon pelaajana Raúl ei kuitenkaan menettänyt, mikä sai sai kritisoijat epäilemään, että jopa silloinen puheenjohtaja Florentino Pérez ”pelkäsi” häntä. Sittemmin Raúlin ura kääntyi jälleen nousujohteiseksi, ja hän muodosti tehokkaan kärkikaksikon kaudella 2006–2007 joukkueeseen liittyneen alankomaalaisen Ruud van Nistelrooyn kanssa. Samalla Real Madrid palasi mestaruuskantaan ja voitti Primera Divisiónin kahdesti peräkkäin kausilla 2006–2007 ja 2007–2008. Kaudella 2007–2008 Raúl oli 18 maalillaan joukkueensa paras maalintekijä Espanjan korkeimmalla sarjatasolla. Maalimäärä oli hänen suurin sitten kauden 2000–2001. Urheilulehti "Marcan" lukijat ja asiantuntijaraati valitsivat hänet kauden parhaaksi pelaajaksi ja kauden alla lanseeratun Di Stéfano -palkinnon ensimmäiseksi voittajaksi. Raúlin kolmas hattutemppu Espanjan liigassa syntyi 26. huhtikuuta 2009 Sevillan vieraana Ramón Sánchez Pizjuánilla. Aikaisemmat kaksi hattutemppua syntyivät kausilla 1998–1999 ja 2003–2004 Real Valladolidia vastaan.


title: Raúl

text: Kaudella 2009–2010 Gonzalo Higuaínin jatkuva kehitys sekä Cristiano Ronaldon, Karim Benzeman ja Kakán hankinnat Real Madridin hyökkäykseen pudottivat Raúlin vaihtopelaajan rooliin ensimmäistä kertaa urallaan. Hänen sopimuksensa seuran kanssa ulottui kauden 2010–2011 loppuun ja sopimusta oli mahdollista jatkaa aina vuodella, jos hän pelaisi kulloinkin viimeisellä sopimuskaudella yli 30 ottelussa. Raúl päätti kuitenkin jättää seuran heinäkuussa 2010 ja lähteä uransa viimeisiksi pelivuosiksi hakemaan vastuuta muualta.


title: Raúl

text: Myöhemmin heinäkuussa 2010 Raúl teki kaksivuotisen sopimuksen Bundesliigassa pelaavan gelsenkircheniläisen Schalken kanssa. Hän teki ensiesiintymisensä Bundesliigassa 21. elokuuta 2010 ottelussa Hamburgia vastaan. Ensimmäisen maalinsa hän teki hieman reilu kuukausi myöhemmin 25. syyskuuta 2010 ottelussa Mönchengladbachia vastaan. Hiljaisen alun jälkeen hän aloitti maalitehtailunsa tekemällä 5. marraskuuta 2010 kaksi maalia St. Paulin verkkoon ja kahta viikkoa myöhemmin 20. marraskuuta 2010 syntyi ensimmäinen hattutemppu uudessa joukkueessaan ottelussa Werder Bremeniä vastaan. 18. joulukuuta 2010 hän teki kauden toisen hattutemppunsa ottelussa Kölniä vastaan.


title: Raúl

text: Raúl edusti Espanjaa juniorina alle 18-, 20- ja 21-vuotiaiden joukkueissa. Hän otti osaa vuoden 1995 nuorten MM-kilpailuihin, jossa Espanja hävisi pronssiottelussa Portugalille. Vuotta myöhemmin Raúl joukkueineen ylsi alle 21-vuotiaiden EM-kilpailuiden loppuotteluun. Varsinaisen peliajan jälkeen ottelu oli tasan 1–1 hänen ja Italian Francesco Totti tehtyä maalin mieheen. Ratkaisua jouduttiin lopulta hakemaan rangaistuspotkukilpailulla, jossa Raúl ja joukkuetoverinsa Iván de la Peña epäonnistuivat, ja Italia vei mestaruuden. Samana vuonna hän osallistui vielä Espanjan olympiajoukkueen kanssa Atlantan kesäolympialaisiin, jossa joukkue putosi puolivälierissä.


title: Raúl

text: Ensiesiintymisensä Espanjan A-maajoukkueessa Raúl teki MM-karsintaottelussa Tšekkiä vastaan 9. lokakuuta 1996 valmentaja Javier Clementen alaisuudessa. Sittemmin hän edusti Espanjaa 1998, 2002 ja 2006 MM-kilpailuissa sekä 2000 ja 2004 EM-kilpailuissa. Raúl on Espanjan maajoukkueen eniten otteluita pelannut kenttäpelaaja ja johti vuodesta 2003 alkaen maajoukkueen maalitilastoa, kunnes David Villa ohitti hänet maaliskuussa 2011. Ottelutilastossa hänen edellään ovat vain maalivahdit Andoni Zubizarreta ja Iker Casillas. Fernando Hierron päätettyä maajoukkueuransa vuonna 2002 toimi Raúl myös joukkueen kapteenina.


title: Raúl

text: Pelaamissaan arvokilpailuissa Raúl epäonnistui usein muun joukkueen mukana ja Espanjan tie katkesi viimeistään puolivälierissä. Hänet muistetaan erityisesti yli maalin laukomastaan rangaistuspotkusta vuoden 2000 EM-kilpailuiden puolivälierissä Ranskaa vastaan, mikä maaliin mennessään olisi tasoittanut ottelun. Hän kuuluu kuitenkin niiden harvalukuisten pelaajien joukkoon, jotka ovat onnistuneet maalinteossa kolmessa eri MM-lopputurnauksessa. 11 MM-ottelussa hän teki yhteensä viisi maalia, ja EM-kilpailuissa vastaavat luvut ovat seitsemän ja yksi. Vuoden 2002 MM-kilpailuissa Raúl teki kolme maalia neljässä ottelussa ennen nivusvammaa, joka piti hänet sivussa Etelä-Koreaa vastaan pelatusta puolivälieräottelusta.


title: Raúl

text: Espanjassa herätti suurta kohua maajoukkueen päävalmentajan Luis Aragonésin päätös pudottaa Raúl joukkueesta kesken vuoden 2008 EM-kilpailuiden karsintojen, varsinkin ottaen huomioon hänen parantuneet peliesityksensä seurajoukkueessaan. Myös itse Itävallassa ja Sveitsissä pelatusta lopputurnauksesta Raúl jäi pois, ja kyseessä oli ensimmäinen kerta sitten hänen maajoukkue-ensiesiintymisensä, kun hän ei ottanut osaa arvokilpailuihin. Espanja voitti turnauksessa Euroopan-mestaruuden ilman Raúlia. Toistaiseksi viimeisen kerran hän pelasi maajoukkueessa tappiollisessa EM-karsintaottelussa Pohjois-Irlantia vastaan 6. syyskuuta 2006. Maajoukkueen kapteenina on sittemmin toiminut seurajoukkuetoveri Iker Casillas.


title: Raúl

text: Sekä Aragonés että hänen vuonna 2008 nimitetty seuraajansa, vuosina 1999–2003 Real Madridia valmentanut Vicente del Bosque ovat toistuvasti sanoneet Raúlin paluun maajoukkueeseen olevan mahdollista, mutta ovat luottaneet hänen sijaansa nuorempiin David Villaan, Fernando Torresiin, Dani Güizaan ja Fernando Llorenteen. Espanjan kuninkaallinen jalkapalloliitto on vuodesta 2006 lähtien suunnitellut jonkinlaista kunnianosoitusta Raúlille tämän ylitettyä 100 maaottelun rajapyykin, ja liiton urheilutoimenjohtajaksi pelaajauransa jälkeen siirtynyt Fernando Hierro ehdotti helmikuussa 2009, että tällaisena voisi toimia liiton 100-vuotisjuhlallisuuksien yhteydessä järjestetty maaottelu. Raúl kieltäytyi tästä perustellen olevansa aktiivipelaaja eikä halua palata vain yhden ottelun ajaksi.


title: Raúl

text: Real Madrid


title: Raúl

text: Henkilökohtaiset


title: Raúl

text: Eurocup-sarakkeen ottelut ovat kaikki Mestarien liigan otteluita. Kauden 2004–2005 tilastoissa ovat mukana myös kaksi Wisła Krakówia vastaan pelattua karsintaottelua.


title: Raúl

text: Muut-sarakkeen ottelut Espanjan supercupissa, Euroopan supercupissa, Intercontinental Cupissa ja seurajoukkueiden MM-kilpailuissa:Raúl on Pedro Gonzálezin ja María Luisa Blancon kolmas lapsi. Hän on naimisissa mallina tunnetuksi tulleen María del Carmen ”Mamen” Redondo Sanzin kanssa. Pari vihittiin 1. heinäkuuta 1999, ja heillä on viisi lasta: Jorge (2000), Hugo (2002), kaksoset Héctor ja Mateo (2005) sekä María (2009). Esikoispoika Jorge on nimetty Raúlin Real Madridin edustusjoukkueeseen nostaneen valmentajan Jorge Valdanon mukaan. Raúlin tunnusomainen tapa juhlia maalia on suudella oikean kätensä nimetöntä, jossa Espanjassa kannetaan vihkisormusta, vaimonsa kunniaksi.


title: Raúl

text: Vapaa-ajallaan Raúl lukee, etenkin Arturo Pérez-Reverten kirjallisuutta, kuuntelee espanjalaista musiikkia ja seuraa härkätaistelua. Hän harjoittaa myös hyväntekeväisyyttä, ja on toiminut muun muassa YK:n elintarvike- ja maatalousjärjestön hyvän tahdon lähettiläänä.


title: Raúl

text: Raúl on esiintynyt itsenään elokuvissa "Real Madrid – intohimo" (2005), "Goal!" (2005), "" (2007) ja "Carlitos y el campo de los sueños" (2008). Jälkimmäisessä hän toimii Espanjan juniorimaajoukkueen valmentajana. Hän on esiintynyt myös muun muassa Pepsin mainoksissa.


title: Raul

text: Raul on miehen etunimi. Raulin nimipäivä on suomenruotsalaisen kalenterin mukaan 27. elokuuta. Nimen suomenkielinen vastine on Rauli. Espanjankielisissä maissa nimi esiintyy muodossa Raúl. Nimi on peräisin muinaisskandinaavisesta nimestä "Radulf", ""neuvokas susi"".


title: Raul

text: Suomessa nimi Raul on 1900-luvun alusta vuoden 2015 loppuun mennessä annettu 887 henkilölle.


title: Wooden Bone

text: Wooden Bone on Hämeenlinnassa 1995 perustettu rockyhtye. Sama kokoonpano teki aiemmin erilaista musiikkia nimellä Sancnity. 1998 yhtye teki 50 keikkaa Remu Aaltosen kanssa.


title: Unihalvaus

text: Unihalvaus on unen ja valveen rajalla esiintyvä tila, johon liittyy kyvyttömyys liikkua sekä kokemuksia pahuuden läsnäolosta, hallusinaatioita, paineen tunnetta rintakehän päällä ja hengitysvaikeuksia. Sängyssä makaava ihminen on tietoinen ympäristöstään mutta ei pysty liikkumaan, mikä aiheuttaa hänessä pelkoa. Tila aiheutuu aivojen valvetilaa säätelevään mekanismiin tulleesta häiriöstä, minkä seurauksena tietoisuus herää ennen REM-uneen liittyvän lihashalvauksen päättymistä. Tila ei ole vaarallinen, mutta siihen liittyvän pelon takia se on monissa kulttuureissa liitetty aaveisiin, demoneihin ja ufosieppauksiin.


title: Unihalvaus

text: Unihalvauksessa ihminen makaa sängyssään pystymättä liikuttamaan muita ruumiinosia kuin silmiään. Samalla hän kokee jotain pelottavaa. Unihalvaukset voidaan jakaa tilastollisesti kolmeen luokkaan. "Tunkeutujakokemuksessa" makuuhuoneessa tuntuu olevan jokin paha olento. Siitä seuraa voimakas pelkotila ja joskus hallusinaatioita. "Incubus-kokemuksessa" henkilö kokee hengitysvaikeuksia ja painon tunnetta rinnan päällä, minkä hän usein tulkitsee kehon päällä olevaksi tai sen sisään tunkeutuvaksi olennoksi. "Tasapainohallusinaatiossa" henkilö voi kokea esimerkiksi sängyn keinumista, leijumista, nousemista tai putoamista, joskus kehostapoistumiskokemuksia.


title: Unihalvaus

text: Joskus henkilö näkee uhkaavan hahmon istuvan lähellä tai rintakehänsä päällä, joskus hän kokee pahuuden häilyvän juuri näkökentän ulkopuolella. Jotkut ovat nähneet sinisten olioiden tulevan ikkunan läpi.


title: Unihalvaus

text: Unihalvaus esiintyy useammin ihmisen herätessä kuin nukahtaessa, ja se on yleensä lyhytkestoinen. Kokemus päättyy yleensä muutaman kymmenen sekunnin jälkeen itsestään siihen, että lihakset alkavat toimia. Kohtaus on mahdollista saada loppumaan myös tahdonvoimalla, ulkoisella äänellä tai toisen ihmisen kosketuksella.


title: Unihalvaus

text: Unihalvaus on seurausta aivojen valvetilaa säätelevään mekanismiin tulleesta häiriöstä. Ihmisen nähdessä REM-unta hänen luurankolihaksensa ovat halvautuneet, jotta hän ei liikkuisi ja satuttaisi itseään. Jos aivorungon vireystilaa säätelevät mekanismit aiheuttavatkin sen, että tietoisuus herää ennen lihashalvauksen päättymistä, henkilö kokee unihalvauksen. Tilaan liittyvän pelon aiheuttaa kyvyttömyys liikkua, vaikka ihminen on hereillä, sekä kokemus pahansuovan läsnäolosta.


title: Unihalvaus

text: Unihalvauksen voi kokea kuka tahansa, eikä juuri mikään ennusta sen tuloa. Eri tutkimusten mukaan unihalvauksen on kokenut 15–40 prosenttia aikuisista ainakin kerran. Useimmiten unihalvaus alkaa 14–17-vuotiaana. Joillekin kokemus jää ainutkertaiseksi, mutta toiset saattavat kokea sen viikoittain. Ihminen voi tottua toistuviin unihalvauksiin niin, että kokemus ei enää ole pelottava.


title: Unihalvaus

text: Taipumus on voimakkaasti periytyvä, ja joissain suvuissa sitä esiintyy useammin kuin toisissa.


title: Unihalvaus

text: Stressin, masennuksen ja ahdistuneisuuden ei suoraan ole havaittu lisäävän unihalvausten riskiä, vaikka ne vaikuttavatkin uniin ja unenlaatuun. Altistavia tekijöitä ovat stressin ohella univaje, voimakas ruumiillinen rasitus, alkoholi ja selällään nukkuminen. Viimeksi mainittu saattaa aiheuttaa kielen valahduksen taaksepäin ja sitä kautta hengityskatkoksen, johon ihminen herää, vaikka osa hänen aivoistaan ovat yhä REM-unessa. Narkoleptikoilla unihalvaus on tavallisempi kuin muilla ihmisillä, sillä narkoleptikon lihashalvausmekanismi ei toimi kunnolla. On arvioitu, että noin 40–60 prosenttia narkoleptikoista kärsii myös unihalvauksista.


title: Unihalvaus

text: Unihalvaus ei ole vaarallinen eikä liity mielenterveyden häiriöihin. Unihalvausta voidaan hoitaa samoilla lääkkeillä kuin lihasten jännitysjäykkyystilaa.


title: Unihalvaus

text: Unihalvauksessa koettuja hallusinaatioita ja läsnäolon tunnetta on käytetty eri kulttuureissa perusteena esimerkiksi aaveiden, demonien, ufojen ja erilaisten myyttisten olentojen olemassaololle. Unihalvauksia aiheuttavaa demonia on kutsuttu incubukseksi tai succubukseksi, ja sen tavoitteena on pelotella nukkujaa tai vietellä tämä näkemään seksuaalisia unia. Ufosieppauskokemukset on usein selitetty unihalvauskohtauksiksi, sillä niissä esiintyy sama halvaantumisen tunne, oudot havainnot ja leijaileminen kuin unihalvauksessakin. Ihmiset ovat kautta aikain pohtineet myös sitä, miksei kohtauksen aikana lähellä koettu läsnäolo voi koskaan olla hyvä, ja pahuudelle on yritetty löytää niin paranormaalia kuin uskonnollistakin selitystä. Suomen kielen sana ’painajainen’ saattaa alun perin olla kuvannut unihalvauksessa rinnan päällä istuvaa pahaa olentoa.


title: Unihalvaus

text: Nykyaikainen tieteellinen selitys unihalvaukselle, sen yleisyydelle ja harmittomuudelle muotoutui vasta 1980-luvun alussa ja vahvistui sitä seuranneissa lukuisissa tutkimuksissa.


title: Raúl González

text: Raúl González on seuraavien henkilöiden nimi:


title: Antti Niemi (jalkapalloilija)

text: Antti Mikko Niemi (s. 31. toukokuuta 1972 Oulu) on entinen suomalainen jalkapallomaalivahti. Hän päätti pelaajauransa vuonna 2010 ja on sittemmin toiminut Suomen maajoukkueen maalivahtivalmentajana.


title: Antti Niemi (jalkapalloilija)

text: Nykyään Niemi toimii maalivahtivalmentajana Brighton & Hove Albion FC:ssä.


title: Antti Niemi (jalkapalloilija)

text: Niemi edusti juniorina Oulun Palloseuraa ja Oulun Luistinseuraa. Ensimmäisen ottelunsa Veikkausliigassa hän pelasi Helsingin Jalkapalloklubin paidassa 21. heinäkuuta 1991. Seuraavalla kaudella hän nousi joukkueensa ykkösmaalivahdiksi. HJK voitti Suomen mestaruuden ja Niemi valittiin liigan parhaaksi pelaajaksi.


title: Antti Niemi (jalkapalloilija)

text: HJK:sta Niemi siirtyi tanskalaiseen Københavniin, jossa hänestä tuli kannattajien suosikki. Vuonna 1997 hän vaihtoi seuraa skotlantilaiseen Rangersiin. Siellä luottoa ja peliaikaa ei kuitenkaan tullut toivotusti. Niinpä Niemi vaihtoi toiseen skottiseuraan Heartsiin.


title: Antti Niemi (jalkapalloilija)

text: Vuonna 2002 Niemi siirtyi englantilaiseen Southamptoniin. Tiettävästi seuran silloinen manageri Gordon Strachan oli yrittänyt hankkia Niemeä Coventry Cityyn ennen tämän siirtoa Rangersiin. Southamptonissa Niemi nousi nopeasti ykkösvalinnaksi maalin suulle ja hän oli silloin Valioliigan parhaimmistoa. Niemi oli johdattamassa joukkuetta FA Cupin loppuotteluun 2002–2003, jossa Arsenal oli kuitenkin parempi. Kausi 2004–2005 päättyi Southamptonin putoamiseen Valioliigasta ja näin Niemen ympärillä velloneet siirtohuhut saivat taas uutta tuulta purjeisiin. Alkuvuodesta 2006 hänet myytiin Fulhamiin, koska Niemi halusi pelata Valioliigaa.


title: Antti Niemi (jalkapalloilija)

text: Niemi päätti uransa syyskuussa 2008 käsivamman jälkeen, mutta palasi elokuussa 2009 tehtyään vuoden mittaisen sopimuksen Valioliigan Portsmouthin kanssa. Sopimus kuitenkin purettiin yhteisymmärryksessä jo maaliskuussa 2010 seuran ajauduttua talousvaikeuksiin, eikä Niemi pelannut minuuttiakaan edustusjoukkueessa.


title: Antti Niemi (jalkapalloilija)

text: Niemi pelasi ensimmäisen ottelunsa Suomen maajoukkueessa Tunisiaa vastaan 7. marraskuuta 1992. Kaikkiaan hän pelasi 67 ottelua vuosina 1997–2007, mikä on suomalaismaalivahdeista eniten.


title: Antti Niemi (jalkapalloilija)

text: Keväällä 2005 Niemi päätti lopettaa maajoukkueuransa ja antaa tilaa Jussi Jääskeläiselle. Syksyllä 2007 hän kuitenkin palasi uudelleen maajoukkueen riveihin, mutta vain Jääskeläisen varamieheksi tärkeisiin EM-karsintaotteluihin. Viimeisen kerran maajoukkuepaidassa hän pelasi Palloliiton 100-vuotisjuhlaottelussa Espanjaa vastaan 17. lokakuuta 2007.


title: Antti Niemi (jalkapalloilija)

text: Niemi nimitettiin Suomen maajoukkueen maalivahtivalmentajaksi maaliskuussa 2010. Aiemmin hän on toiminut samassa tehtävässä myös alle 17-vuotiaiden maajoukkueessa.


title: Antti Niemi (jalkapalloilija)

text: Helmikuussa 2014 Niemi aloitti FC Hongan valmennustiimissä.


title: Antti Niemi (jalkapalloilija)

text: Kesäkuussa 2014 Niemi sai kutsun Sami Hyypiältä valmentamaan Brightoniin. Niemen sopimus on kaksivuotinen.


title: Drilli

text: Drilli ("Mandrillus leucophaeus") on paviaanien ja mandrillin sukuinen sademetsissä elävä apina. Se on Afrikan uhanalaisin apinalaji.


title: Drilli

text: Drilli muistuttaa mandrillia, mutta sen naama ei ole yhtä värikäs. Nenä on pitkä ja kasvot ihmismäiset, lyhytkarvaiset. Uroksella on kaulan ympärillä komea harja. Vartalo on koiramainen, hartiat selvästi korkeammalla kuin lantio. Pituus on 60–70 senttimetriä ja paino alle 20 kilogrammaa. Häntä on vain 5–7 senttiä pitkä.


title: Drilli

text: Drillit elävät Kamerunissa, Sanaga-riven pohjoispuolella ja Päiväntasaajan Guineassa Biokon saarella.


title: Drilli

text: Drillit elävät sademetsissä noin 25 eläimen laumoissa.


title: Drilli

text: Drillien ravinto ovat erilaiset kasvinosat ja hyönteiset.


title: Painajainen

text: Painajainen tarkoittaa unta, joka koetaan pahana tai ahdistavana. Painajaisia nähdään usein REM-unen aikana, joka lisääntyy aamua kohti. Monesti unien näkijä herääkin painajaisen lopuksi. Painajaisissa ihminen kokee ahdistusta, surua tai pelkoa.


title: Painajainen

text: Aikuiset ihmiset näkevät vähemmän painajaisia kuin lapset. Lasten painajaisissa on usein eläimiä tai muita olentoja (usein sellaisia, joita lapsi ei ole kohdannut eläessään). Teoriaa selitetään normaalina biologisena ilmiönä ns. "uhkasimulaatioteoriana". Naiset näkevät miehiä useammin painajaisia kaikissa ikäryhmissä, joskin ero on pieni. Yleisin painajaisten aiheuttaja on stressi.


title: Painajainen

text: Painajaisten aiheet ovat pääsääntöisesti universaaleja eli samoja kaikille. Yleisiä teemoja ovat takaa-ajo (usein takaa-ajaja on miespuolinen), putoaminen, kuolema ja väkivalta sekä lapsilla villieläimet. Painajaisia nähdään myös traumaattisten (esimerkiksi sota) ja muiden epämukavien kokemusten jälkeen. Tällaiset painajaiset ovat usein toistuvia, ja niissä toistuvat myös samat aiheet ja ihmiset.


title: Painajainen

text: Masentuneet ihmiset näkevät lisäksi muita ihmisiä enemmän unia ja painajaisia, joissa he kuolevat tai kokevat kipua. Äärimmäisen masentunut ihminen ei välttämättä herää unessa tapahtuneeseen kuolemaan kuten tavallisesti.


title: Painajainen

text: Suomalaisessa kansanperinteessä painajainen tai painaja on alun perin ollut pahansuopa tumma tai musta mörkö, esimerkiksi sielu, peikko, eläin tai lintu, joka on noussut nukkuvan rinnan päälle halvaannuttaen ja yrittäen jopa tukehduttaa tämän. Olennoksi on myöhemmin käsitetty pikemminkin unihalvaus ja sen aikaansaama painon tunne rinnan päällä kuin paha uni. Sanan painajainen merkitys on kuitenkin yleistynyt tarkoittamaan myös pahoja unia. Painajaista olentona vastaa saamelaisilla Deattán-haltija.


title: Painajainen

text: Painajainen, joko olentona tai pahoina unina, on voinut alkaa vaivata jotakuta jatkuvasti. Tällöin on tarvittu parannusta, joka on voinut olla esimerkiksi taikatemppu tai loitsu tai näiden yhdistelmä. Eri perinteet tuntevat lukuisia eri keinoja yrittää parantaa tai ennaltaehkäistä painajainen.


title: Stratus fractus

text: Repaleinen sumupilvi ("Stratus fractus") St fr, aiemmin joskus myös muodossa "Fractostratus") on sumupilven muoto, jota esiintyy esimerkiksi satavan pilven alle höyrystyneestä vedestä, joka taas tiivistyy alempana pilvipisaroiksi.


title: Stratus fractus

text: Repalepilvet muuttavat ulkomuotoaan nopeasti. Repalepilvet monesti myös liikkuvat eri suuntaan kuin niiden yllä oleva pilvi. Näin repalepilvi voi esimerkiksi kuuropilven sivulla tai alla kulkiessaan antaa väärän kuvat muiden pilvien kulkusuunnasta. Toisinaan kesällä kuuropilven lähellä näkee, miten nopeasti liikkuvat repelepilvet kulkevat ristiin tai vastakkaiseen suuntaan verrattuna ylempänä liikkuviin hitaampiin untuvapilviin, kumpukerrospilviin, kumpupilviin ja kuuropilviin kanssa.


title: Stratus fractus

text: Taivaan pilvistymistä tai pilvikerroksen paksuuntumista seuraavan, tummemman pilvikerroksen alla nähtävien repaleisten sumupilvien havaitseminen voi auttaa sateen ennakoinnissa.


title: Stratus fractus

text: Repaleisia sumupilviä syntyy usein myös poudalla sumupilven hajotessa tuulessa tai sumun hälvetessä.


title: Stratus fractus

text: Ulkomuodoltaan repaleista sumupilveä muistuttaa repaleinen kumpupilvi ("Cumulus fractus") sekä huonon sään sadepilven ("Nimbostratus pannus") repaleet.


title: Kiintolenkki

text: Kiintolenkki on lähinnä pulttien ja muttereiden kiertämiseen tarkoitettu käsityökalu. Kiintolenkki on kiinto- ja lenkkiavaimen yhdistelmä: avain, jonka toisessa päässä on kiintoavain ja toisessa vastaavankokoinen lenkkipää.


title: Kiintolenkki

text: Kiintolenkkejä on eri kokoisia, sillä jokainen pultinkanta tarvitsee juuri oikean kokoisen avaimen. Yleensä avainväli on noin 8–32 millimetriä, joskin tätä pienempiä ja suurempiakin valmistetaan.


title: Kiintolenkki

text: Kiintolenkkejä valmistetaan myös muilla kuin metrisellä mitoituksella. Tällöinkin koko ilmoitetaan joko avainvälinä, esim. 7/16", tai Whitworth-standardin (BSW) tapauksessa sellaisen pultin halkaisijan mukaan, jolle avain on tarkoitettu, esim. 3/8W.


title: Leopardi

text: Leopardi eli pantteri ("Panthera pardus") on suurikokoinen, Afrikassa ja Etelä- ja Itä-Aasiassa elävä kissaeläin. Leopardi on hyvin laajalle levinnyt ja on elinympäristönsä ja ravintonsa suhteen erittäin mukautuva.


title: Leopardi

text: Nimitys "leopardi" tulee vanhanaikaisesta uskomuksesta, jonka mukaan eläin olisi alkujaan leijonan (lat. "leo") ja mustan pantterin ("pard") risteytys. Pohjois-Amerikassa "pantteri" viittaa usein puumaan ja Etelä-Amerikassa sillä saatetaan tarkoittaa jaguaaria.


title: Leopardi

text: Leopardin ruumiinpituus on 1,05–1,9 metriä ja häntä on 0,60–1,10 metrin pituinen. Suurimmat yksilöt ovat 2,5 metriä pitkiä. Hartiakorkeus on 60–100 senttiä. Naaraat painavat 30–90 kiloa ja jopa puolet suuremmat urokset painavat 40–120 kiloa, joskus enemmänkin. Sukupuolet ovat muuten samannäköisiä. Ylävillä alueilla elävät leopardit ovat kookkaampia kuin alavien maiden yksilöt. Leopardi on "Panthera"-suvun lajeista pienin, mutta selvästi rotevampi kuin gepardi  ("Acinonyx jubatus"). Juuri tällainen peruskissan rakenne on tehnyt leopardista niin sopeutuvaisen elinympäristön ja ravinnon suhteen. Tämä näkyy myös leopardin pitkulaisessa luurangossa.


title: Leopardi

text: Turkki on lyhyt ja tasainen trooppisilla alueilla ja tiheämpi ja pitempi viileämmässä ilmastossa. Se on täynnä mustia, ruusukkeisia täpliä. Kuviot ovat vaihtelevan muotoisia ja kokoisia. Ruusukkeiden keskus on pohjaväriä tummempi, mutta vaille jaguaarille tyypillisiä pilkkuja. Kupeiden alaosassa ja, vatsapuolella ja raajoissa täplät usein sulautuvat yhteen mustiksi laikuiksi. Pään ja käpälien täplät ovat pieniä ja tiheässä. Jokaisella leopardilla on erilaiset täplät. Hännän juuren rengas- tai täystäplät ovat pitkänomaisia ja muuttuvat hännänpäätä kohden epäsäännöllisiksi täystäpliksi. Hännänpää on alapuolelta valkoinen. Leopardi pitää hännänpäätään hiukan pystyssä ja ilmeisesti se käyttää sitä ainakin näkömerkkinä pennuilleen. Raajojen sisäpuolelta täplät ovat joko yksinkertaisia tai kaksoistäpliä. Korvien ulkopinnat ovat mustanharmaat, ja niiden kärjissä on suuret valkeat täplät. Turkin pohjaväri vaihtelee vaaleankeltaisesta ja harmahtavasta punaruskeaan ja täysin mustaan. Vatsapuoli on selkäpuolta vaaleampi. Väritys vaihtelee leopardin asuinpaikan mukaan. Metsissä elävien leopardien turkki on tummempi kuin kuivilla savanneilla elävien. Somalian aavikoilla elävien leopardien turkki on lähes valkoinen, myös albiinoja leopardeja tunnetaan.


title: Leopardi

text: Leopardin pää on leveähkö ja tylppä. Kallo on raskastekoinen ja tylppä. Leuat ovat vahvat ja eläin pystyy raahaamaan paljon itseään suurempia saaliseläimiä. Muiden kissaeläinten tapaan leopardilla on kuusi etuhammasta, joiden sivuilla ovat raateluun sopivat kulmahampaat ja lihanleikkuuseen sopivat poskihampaat. Viiksikarvat sen sijaan ovat pidemmät kuin millään muulla kissaeläimellä. Ne auttavat yhdessä hyvän yönäön kanssa liikkumaan pimeässä. Leopardin leveissä ja vahvoissa käpälissä on käyrät sisäänvedettävät kynnet Jalat ovat melko lyhyet ja tanakat. Korvat lyhyet ja pyöreät.


title: Leopardi

text: "Musta pantteri" on leopardin melanistinen eli mustaturkkinen muunnos. Niitä tavataan Aasian sademetsissä ja paikoin Itä-Afrikan vuorilla. Mustan leopardin väri sopii hyvin hämärään sademetsään, sillä se on hyvä naamiointikeino. Sen sijaan vaaleankeltaiset, täplikkäät yksilöt sulautuvat parhaiten savanniympäristöön. Mustan muunnoksen aiheuttaa vain yksi geeni ja usein samassa pentueessa on sekä täplikkäitä että mustaturkkisia yksilöitä. Musta pantteri ei ole aivan tasaisen musta, vaan sopivassa valaistuksessa turkista erottuvat myös täpläkuvion ääriviivat.


title: Leopardi

text: Ennen ihmisen aiheuttamia muutoksia leopardit olivat levinneet kaikkialle Afrikkaan Saharaa lukuun ottamatta, ja laajoille alueille Aasiassa aavikoita, Keski-Aasian aroja, Himalajan ylärinteitä ja Siperian itäisintä osaa lukuun ottamatta. Nykyäänkin leopardeja elää laajoilla alueilla Saharan eteläpuolisessa Afrikassa lukuun ottamatta Etelä-Afrikan keskisiä osia. Pohjois-Afrikassa niitä on nykyään vain Atlasvuorilla ja Egyptin vuoristoseuduilla. Lähi-idässä ja Keski-Aasiassa leopardeja elää hajanaisina kantoina Arabian niemimaalla, Turkissa, Kaukasuksella, Turkmenistanissa, Uzbekistanissa, Iranissa, Afganistanissa ja Tadžikistanissa. Runsaammat ja yhtenäisemmät elinpaikat ovat Etelä- ja Kaakkois-Aasiassa, sekä Kiinassa. Borneolta ja Sumatralta leopardit ovat aina puuttuneet. Pohjoisimmat elinpaikat ovat Koreassa ja Venäjän Kaukoidässä. Leopardit ovat ilmeisesti kadonneet täysin Sansibarista, Libyasta ja eräiltä muilta alueilta .


title: Leopardi

text: Huolimatta laajasta levinneisyydestä leopardit luokitellaan vaarantuneeksi lajiksi. Se on vielä yleinen monilla alueilla, mutta eläinmäärä on laskussa lähes kaikilla levinneisyytensä alueilla. Eläinten lukumäärä on tippunut yli 30 prosenttia 1990-luvun alun jälkeen.


title: Leopardi

text: Leopardeja elää hyvin vaihtelevissa elinympäristöissä ja se on puuman ohella kissaeläimistä mukautuvin elinpiirinsä suhteen. Leopardeja elää puoliaavikoilla, sademetsissä, vuoristoissa, pensastoissa, savanneilla, ruohoaroilla ja Itä-Siperian lumisissa metsissä. Parasta elinaluetta on melko runsaspuustoinen alue, jossa on paljon piiloutumismahdollisuuksia, mutta sitä voi tavata myös täysin avoimilla savanneilla. Vuoristossa leopardi tulee hyvin toimeen vielä 3 000 metrin korkeudessa, mutta muutamia yksilöitä on tavattu jopa 4 600 metrin korkeudessa. Vuonna 1926 eräs leopardi löydettiin jäätyneenä yli 5 600 metrin korkeudesta Kilimanjaron rinteiltä läheltä ikijäätä. Leopardi ei karta asutustakaan ja ne ovat sopeutuneet elämään myös kaupungeissa. Kaupunkilaisleopardeja elää muun muassa Nairobissa, jossa ne etsivät ruokaa roskasäiliöistä ja ryöstävät kanaloita ja syövät kulkukoiria.


title: Leopardi

text: Leopardit lisääntyvät trooppisilla alueilla ympäri vuoden, mutta alueilla, joilla vuodenaikojen vaihtelu on suurempaa, lisääntyminen on kausittaista ja parittelukausi ajoittuu seudun kevättä edeltäviin kuukausiin. Naaraan kiima kestää yleensä noin 6–7 päivää.Tällöin se laskee maahan erityistä uroksia houkuttelevaa virtsaa ja houkuttelee niitä myös äänen avulla. Naaraalle tulee usein useita kosijoita, jolloin urokset tappelevat keskenään ja mouruavat matalalla ja voimakkaalla äänellä. Naaras sallii vain yhden koiraan paritella. Voittaja pysyy naaraan luona koko kiimakauden ajan ja parittelee sen kanssa useita kertoja, yleensä yöllä. Niiden väli on noin 20 minuuttia ja pari pysyy yhdessä korkeintaan viisi päivää. Leopardipari on hyvin leikkisä.


title: Leopardi

text: Tämän jälkeen uroksen ja naaraan tiet erkanevat. Naaras synnyttää suojaiseen paikkaan, kuten onttoon puunrunkoon tai pieneen kiviluolaan 3–3,5 kuukauden kantoajan jälkeen. Naaras synnyttää tavallisesti 2–4 pentua, korkeintaan 6. Pennut painavat syntyessään 430–570 grammaa eivätkä niiden silmät ole auenneet. Niiden väritys on lähes samanlainen kuin aikuisten, mutta hieman harmahtavampi, joka johtuu siitä, että niiden ruusuketäplät ovat tiheämmässä kuin aikuisten. Lisäksi niiden turkki on pidempi ja takkuisempi. Niiden silmät avautuvat kun ne ovat 4–9 päivän ikäisiä. Silmät ovat tuolloin harmaita. Pennut ovat ensimmäisinä elinviikkoinaan hyvin avuttomia. Ne voivat joutua leijonan, täplähyeenan, sakaalin, kotkan tai muun petoeläimen saaliiksi etenkin emon ollessa poissa. Toisinaan uroksetkin tappavat pentuja. Pentukuolleisuus on suuri ja yleensä pentuja on muutaman päivän päästä enää 1–2. Emo pitää pentunsa puhtaana, imettää niitä ja pitää lämpimänä. Se vaihtaa pesäpaikkaa viiden päivän välein, mikä estää loisten liiallisen lisääntymisen ja vähentää riskiä, että jokin peto löytäisi pennut. Tämän vuoksi se ei tuo saalistaan pesälle eikä myöskään pennun ollessa avuttomimmillaan viesti reviirinsä rajoista ääntelyn avulla. Kahden kuukauden ikäisinä pennut alkavat liikkua yhä kauemmaksi pesältään emonsa mukana. Pennut ovat kuitenkin vielä puolivuotiaina suuressa vaarassa joutua suurimpien petojen kuten leijonien, tiikerien ja hyeenojen saaliiksi, joita vastaan emo on haluton taistelemaan.


title: Leopardi

text: Reilun puolen vuoden ikäisinä ne saavat maitohampaiden tilalle pysyvät hampaat. Emo imettää pentujaan kolmen kuukauden ajan. Sen jälkeen ne alkavat syödä emon tuomaa saalista ja opetella itsekin saalistustaitoja. Kissaeläimille epätyypillisesti ne myös alkuun oksentavat poikasilleen lihaa. Kun pennut ovat 4–5 kuukauden ikäisiä, ne alkavat jatkuvasti seurata emoa sen saalistusretkille. Ne oppivat katsomalla emonsa saalistusta. Näihin aikoihin ne alkavat myös varastaa emonsa saaliita ja häätää sen pois. Emo voi myös tuoda niille vielä eläviä saaliseläimiä ja pentu alkaa seurata yhä lähempää saalistusta. Pennut pysyvät emonsa seurassa vähintään vuoden ikäisiksi. Naaraat pysyvät pisimpään ja jäävät yleensä lähelle emonsa elinaluetta tai jopa osittain samalle alueelle. Jos sen emo on jo vanha, se voi jäädä alueelle ja periä emonsa reviirin. Koiraat taas alkavat jo 8–9-kuisina viettää kokonaisia päiviä erossa emostaan ja niistä tulee melko kärttyisiä ja hankalia. Emokin alkaa suhtautua niihin viileämmin ja viettää niiden kanssa yhä vähemmän aikaa. Koiraat perustavat reviirinsä kauemmaksi, jotta ne välttyisivät sisäsiitoisuudelta. Nuoret leopardit voivat yrittää häätää lajitoverin reviiriltään, mikäli vapaata elinaluetta ei löydy. Koiraat tulevat sukukypsiksi alle kolmevuotiaina. Naaraat voivat tulla kiimaan 2,5-vuotiaina ja omia pentuja voi olla kolmevuotiaana.


title: Leopardi

text:
Leopardi syö kaikkea eläinravintoa lantakuoriaisista jättiläishirviantilooppeihin
. Mieluisinta saalista ovat pienehköt tai keskikokoiset saaliseläimet kuten apinat, gasellit, antiloopit, peurat ja muut sorkkaeläimet. Saaliiksi kelpaavat myös linnut, käärmeet, piikkisiat ja pienet jyrsijät, satunnaisesti kalat, sammakkoeläimet ja hedelmät. Saalis riippuu paljolti metsästysmaista ja yksilöllisistä eroista. Ruohonsyöjät ovat suosiossa ruohotasangoilla, kädelliset ja jyrsijät metsässä. Tavallisesti leopardi hiipii lähes äänettömästi ja kärsivällisesti saaliin perässä ja hyökkää sitten yllättäen tappaen saaliinsa puremalla sitä niskaan. Ahnaita kuokkavieraita, kuten hyeenoita, välttääkseen se raahaa usein uhrinsa puuhun ja asettaa sen korkealle oksanhankaan.
Pennut ovat erittäin alttiita vaaroille, mutta aikuisella leopardilla on ihmisen lisäksi vain vähän luonnollisia vihollisia. Krokotiilit, tiikerit ja leijonat voivat surmata aikuisiakin leopardeja.


title: Leopardi

text: Antiikin aikana leopardin uskottiin olevan leijonan ja pantterin risteymä, ja sen nimi tuli kreikan kielen sanoista λέων "léōn" (leijona) ja πάρδος "párdos" (pantteri). Pantteria tarkoittava sana tulee sanskritin sanasta पृदाकु pṛdāku (käärme, tiikeri, pantteri). "Pantteri"-sanalla tarkoitetaan Pohjois-Amerikassa puumaa, Etelä-Amerikassa jaguaaria ja muualla leopardia.


title: Leopardi

text: Tieteellisen nimen "Felis pardus" antoi ruotsalainen luonnontieteilijä Carl von Linné vuonna 1758 ja se oli mukana hänen teoksessaan "Systema Naturae".


title: Leopardi

text: Leopardin nykyisen tieteellisen nimen ("Panthera pardus") sukunimi tulee latinan kautta kreikan sanasta πάνθηρ "pánthēr". Kansanetymologian mukaan se olisi sanoista πᾶν "pãn" (kaikki) ja θήρ "thḗr" (villieläin) muodostettu yhdyssana. Nykyään sen uskotaan kuitenkin juontuvan indoiranilaisesta sanasta, joka tarkoittaa ’kellanvalkea, vaalea’. Sanskritissa samakantaisia sanoja ovat पाण्डर "pāṇḍara" (kellanvalkea, vaalea) ja पुण्डरीक "puṇḍárīka" (valkoinen, tiikeri ym. merkityksiä).


title: Museo del Prado

text: Museo del Prado on museo ja taidegalleria Madridissa Espanjassa. Se sisältää maailman laajimman espanjalaisen taiteen kokoelman ja mestariteoksia muualtakin Euroopasta.


title: Museo del Prado

text: Maalausten ja veistosten lisäksi museossa on esillä 5 000 piirustusta, 2 000 grafiikan lehteä, 1 000 kolikkoa ja mitalia sekä lähes 2 000 koriste-esinettä ja muuta taideteosta. Kuvanveistotaide on edustettuna yli 700 teoksen voimin. Taulugalleriassa on 8 600 maalausta. Pradossa on kiistatta maailman hienoin kokoelma espanjalaisten Diego Velázquezin ja Francisco de Goyan sekä Hieronymus Boschin töistä. Museossa on upeat kokoelmat El Grecon, Peter Paul Rubensin, Raphaelin, Tizianin ja Bartolomé Esteban Murillon teoksista. Myös Melozzon, Botticellin, Caravaggion, Albrecht Dürerin, Rembrandtin, Veronesen ja muiden merkittävien taiteilijoiden töitä on esillä.


title: Museo del Prado

text: Kuuluisin museossa esillä olevista teoksista on Velázquezin "Hovinaiset". Velázquez paitsi antoi omia töitään museon käyttöön, myös hankki museolle suurimman osan sen italialaisen taiteen kokoelmasta.


title: Museo del Prado

text: Yksi Pablo Picasson kuuluisimmista maalauksista, "Guernica", oli esillä Pradossa demokratian palautumisen jälkeen, mutta siirrettiin myöhemmin tilavampaan Kuningatar Sofían museoon, jossa sen valtava kangas pääsee paremmin oikeuksiinsa.


title: Museo del Prado

text: Museo del Prado on yksi lukuisista Kaarle III:n valtakauden aikana rakennetuista rakennuksista. Paikalla sijainnut niitty (espanjaksi "prado") antoi nimen alueelle (Paseo del Prado) ja myöhemmin kansallistamisen myötä myös museolle. Museon rakennustyöt lopetettiin Espanjan vapaussodan vuoksi ja aloitettiin uudelleen vasta Kaarle III:n pojanpojan Ferdinand VII:n valtakaudella. Napoléonin ratsuväki käytti rakennusta tukikohtana ja ruutivarastona vapaussodan aikana. Isabella II:n valtakauden päätteeksi museo kansallistettiin, ja se sai nykyisen nimensä. Kuninkaallinen taidekokoelma sijoitettiin rakennukseen, mutta se osoittautui pian liian pieneksi. Ensimmäinen laajennus tehtiin vuonna 1918. Viimeisimmät laajennukset tapahtuivat vuosina 1971 ja 1985 liittämällä kaksi lähistöllä sijaitsevaa rakennusta museon hallinnolliseen rakenteeseen.


title: Museo del Prado

text: Espanjan sisällissodan aikana museon henkilökunta lähetti 353 maalausta, 168 piirustusta ja Dauphinin taideaarteen Kansainliiton suosituksesta Valenciaan, mistä ne myöhemmin siirrettiin Gironaan ja lopulta Geneveen. Teokset täytyi palauttaa museoon toisen maailmansodan alettua.


title: Museo del Prado

text: Mainittava on myös kaksi muuta Madridissa sijaitsevaa kansallismuseota. Espanjan arkeologinen museo toimii egyptiläisen, mesopotamialaisen, kreikkalaisen ja roomalaisen taiteen sijoituspaikkana. Kuningatar Sofían museo puolestaan esittelee 1900-luvun taidetta. Yhdistämällä nämä kaksi ja Pradon museokierrokseensa saa vierailija varsin kokonaisvaltaisen kuvan länsimaisen sivilisaation historiasta ja taiteesta. Tässä suhteessa Madridin haastavat kenties vain Pariisi ja Lontoo.


title: Öljykriisi

text: Öljykriisi tarkoittaa kansantaloudessa tapahtuvaa öljyn saatavuuden suurta vähenemistä tai hinnannousua. Energiakriisi vaikuttaa usein koko talouteen, ja useita taantumia väitetään syntyneen öljykriisin seurauksena. Öljyn hinta vaikuttaa lukuisten kulutushyödykkeiden hintaan muoveista ruokaan, ja monissa maissa sähkön hinta voi öljykriisin seurauksena nousta, mikä myös vaikuttaa valmistuskustannuksiin. Kuluttajan näkökulmasta etenkin autojen ja muiden ajoneuvojen käyttämän bensiinin hinta nousee, mikä johtaa alentuneeseen kuluttajaluottamukseen ja vähentyneeseen rahan käyttöön.


title: Öljykriisi

text: Öljyn hinnan muodostuminen markkinataloudessa noudattaa kysynnän ja tarjonnan lakia, mikä voi aiheuttaa nopeita muutoksia öljyn hintaan, kun joko kysyntä tai tarjonta äkisti muuttuu. Joissakin tapauksissa öljykriisi voisi osittain johtua markkinoiden epäonnistumisesta hintojen määrittämisessä. Kriisi voi myös aiheutua vapaiden markkinoiden puuttumisesta. Kuluttajien käyttäytyminen voi pahentaa öljykriisin taloudellisia vaikutuksia esimerkiksi protestien ja "paniikkiostojen" muodossa. Jotkut taloustieteilijät ovat sitä mieltä, että vuoden 1973 öljykriisi vaikeutui hintasäännöstelyn takia.


title: Öljykriisi

text: Öljyn tarjontaa hallitsevat suurelta osin kansalliset öljy-yhtiöt maissa, joissa on merkittäviä halvan ja energiatehokkaasti tuotettavan öljyn reservejä. Näihin kuuluvat esimerkiksi Kuwait, Norja, Saudi-Arabia, Venezuela ja Yhdistyneet Arabiemiraatit. Useat näistä maista kuuluvat OPEC-nimiseen ("Organization of Petroleum Exporting Countries") kartelliin. OPEC hallitsee hyvin suurta osaa maailmanlaajuisista öljymarkkinoista ja se voi siten vaikuttaa hintoihin. Jos OPEC päättää vähentää jäsenmaidensa tuotantokiintiöitä, se nostaa öljyn hintaa. Aikaisemmin OPEC on myös voinut tuotantoa nostamalla laskea hintoja.


title: Öljykriisi

text: OPECin toimintavapaudella on kuitenkin rajoituksia. Jos OPEC nostaa hinnan liian korkeaksi, kulutus vähenee ja öljyntuotanto epätavanomaisista lähteistä, esimerkiksi öljyhiekasta, tulee kannattavaksi. Öljynviejämaiden taloudet ovat lisäksi riippuvaisia öljytuloista ja maailmantalouden tilasta, ja näin ollen tuotantorajoituksilla olisi kielteisiä vaikutuksia. Rajoittavina tekijöinä ovat myös jalostus- ja kuljetuskapasiteetti sekä pitkällä aikavälillä tehdyt investoinnit.


title: Öljykriisi

text: Öljyn tarjontaan saattaa aiheutua ongelmia, jos markkinoita hallitsevat OPEC-maat ovat liioitelleet öljyreservejään ja kykyään nostaa tuotantokapasiteettia. Maailman suurimman öljykentän, Saudi-Arabiassa sijaitsevan Ghawarin kunto on keskeisessä asemassa, sillä Ghawar yksin tuottaa 5 % koko maailman öljystä.


title: Öljykriisi

text: Öljyn kysyntä on heikosti joustavaa, ja jousto tapahtuu lyhyellä aikavälillä öljyä polttoaineena käyttävän liikenteen ajettujen kilometrien vähentymisellä ja käytettäviä kulkunopeuksia alentamalla. Kuluttajien vähäisempi liikkuvuus ja kuljetuskustannusten nousu vahingoittavat taloutta. Osa öljyn kysynnästä tulee kaupalliselta sektorilta, joka käyttää öljytuotteita esimerkiksi liikenteeseen, sähköntuotantoon ja lämmitykseen. Öljyn kysyntä riippuu muun muassa talouskasvusta ja vuodenajasta: pohjoisen pallonpuoliskon maat esimerkiksi kuluttavat talvisin enemmän öljyä kotien lämmityksessä. Kylmä talvi Yhdysvalloissa, joka kuluttaa maailman öljyntuotannosta noin neljänneksen, voi vaikuttaa öljyn hintoihin maailmanlaajuisesti ja pitkäaikaisesti. Viime vuosina kehittyvät taloudet ovat lisänneet öljyn kysyntää, ja öljyn saatavuus on niiden talouskehityksen kannalta tärkeää.


title: Öljykriisi

text: Öljykriisi voi johtua useista syistä. Tässä on esitetty joitakin jo tapahtuneita tai spekulatiivisia syitä jotka saattavat aiheuttaa öljykriisin.Ennen öljykriisiä maailmanpoliittinen tilanne on usein kiristynyt. Jos suuri öljyntuottaja, esimerkiksi OPEC, yrittää vaikuttaa maan tai maiden politiikkaan öljyntuotantoa vähentämällä, tämä aiheuttaa öljyn saatavuuden vaikeutumista. Kun öljyntuottaja kieltäytyy myymästä öljyä, hankaloituu öljyn saanti usein hyvin paljon. Jos tuotantoa vähennetään tarpeeksi, öljyn hinta lopulta nousee, mikä voi johtaa pitkäaikaiseen öljykriisiin. Näin tapahtui esimerkiksi vuoden 1973 öljykriisissä.Jos jossain suuressa öljyntuottajamaassa syttyy sota tai maassa syntyy kriisi, öljyntuotanto kärsii ja voi loppua kokonaan, mikä voi vaikeuttaa öljyn saatavuutta. Esimerkiksi monet Lähi-idässä tapahtuneet sodat, kriisit ja vallankumoukset ovat johtaneet öljykriiseihin. Myös luonnonkatastrofi öljyntuotantoalueella tai öljynkuljetuksille tärkeällä alueella vaikeuttaa öljyn saatavuutta. Kun suuren öljyntuottajan öljyntuotanto on näin estynyt, öljyn saatavuus vaikeutuu huomattavasti. Kun öljyn tuotanto heikkenee ja maan elinkeino on kadonnut, se voi johtaa maan taloudessa entistä pahempaan kriisiin, mikä voi entisestään vaikeuttaa öljyn tuotannon käynnistämistä uudelleen.Kiinan nopea talouskasvu on aiheuttanut öljyn saatavuuden vaikeutumista. Kun talous ja kysyntä kasvavat liian nopeasti suhteessa tuotantomääriin, öljyn saatavuus vaikeutuu ja voi syntyä suoranainen öljykriisi. Nopea tuotannon lasku toimii samalla lailla; tuotanto ei vastaa kysyntää, mikä voi pitkään jatkuessaan johtaa öljykriisiin. Nykyisin kysyntä on kasvanut niin nopeasti, ettei tuotanto enää ole pystynyt saavuttamaan sitä, mikä syksyllä 2005 johti pienimuotoiseen öljykriisiin.Öljyhuippu, öljyntuotannon väheneminen tai öljyn loppuminen kokonaan johtaa myös öljykriisiin. ASPO onkin ennustanut, että öljyhuippu on tullut tai tulee lähiaikoina.


title: Öljykriisi

text: Öljykriisin tapahtuessa talous usein kokee taantuman. Etenkin kehitysmaissa, joilla ei ole varaa kilpailla länsimaiden kanssa, öljyn hinnalla on suuri merkitys, mitä korostaa monien valtioiden subventoima bensiini. Kalliit hinnat voivat näkyä esimerkiksi julkisen liikenteen toimimattomuutena.


title: Öljykriisi

text: Öljykriisit ovat johtaneet varmuusvarastojen keräämiseen ja muiden energianlähteiden hyödyntämisen kasvuun ja energiatehokkuuden paranemiseen. Usein varsinkin ydinvoimaan panostetaan öljykriisien aikana massiivisesti. Öljykriisit voivat aiheuttaa valtioiden välien kiristymistä ja jännitteitä etenkin silloin kun kriisi johtuu poliittisista syistä, millä voi olla pidempiaikaisia seurauksia myös maailmantalouteen.Vuonna 1973 Jom Kippur -sodan aikana ja jälkeen OPEC:in arabijäsenistä sekä Egyptistä ja Syyriasta koostuva OAPEC (Organization of Arab Petroleum Exporting Countries) yritti öljyn tuotannon leikkauksilla pakottaa Yhdysvallat liittolaisineen lopettamaan tukensa Israelille, joka oli sotinut arabimaita vastaan useissa sodissa. Öljykriisin lopettamiseksi Yhdysvallat uhkasi arabimaita ja niitä usein avustanutta Neuvostoliittoa viljatoimitusten lopettamisella. Samoihin aikoihin OPEC päätti rajuista öljynhinnan nostoista.


title: Öljykriisi

text: Öljykriisi hidasti talouskasvua, kiihdytti inflaatiota, laukaisi taloustaantumaa, aiheutti joissakin maissa lamaa ja sen seurauksena Britannia ja Norja aloittivat laajat öljyn etsinnät Pohjanmerellä. Yhdysvallat reagoi energiakriisin opetuksiin myöntämällä lupia ydinvoimaloiden rakentamiseen. Suomessa alkoi voimakas panostaminen kivihiilen käyttöön perusvoiman tuotannossa öljyn sijaan ja myös ydinvoimaprojektit saivat vauhtia. Neuvostoliiton kanssa neuvoteltiin maakaasutoimituksien aloittamisesta, jolloin riippuvuus arabien öljystä väheni. Samoin menettelivät myös Ranska ja Saksa USA:n vastustuksesta huolimatta. Ranskassa toteutettiin massiivista ydinvoimarakentamista, jonka seurauksena tätä nykyä Ranska tuottaa miltei 80% sähköstään ydinvoimalla. OECD-maat perustivat kansainvälisen energiajärjestön IEA:n. Korkeimmillaan öljyn hinta oli kuitenkin vasta kriisin jälkeen, 1970-luvun lopulla.


title: Öljykriisi

text: Vuonna 1979 Iranissa tapahtui vallankumous. Koska Iran on suuri öljyntuottajamaa, näkyi vallankumous maailmanlaajuisesti piikkinä öljyn hinnassa ja öljyn tuotantokin väheni rajusti. Öljystä oli kova pula, ja öljykriisi johti samantapaisiin vaikutuksiin kuin vuoden 1973 öljykriisi – maakaasun ja hiilen tuotanto ja käyttö lisääntyi ja uusia ydinvoimaloita rakennettiin paljon.


title: Öljykriisi

text: Koska Iran oli vallankumouksen jälkeen heikko, Irak hyökkäsi sinne vuonna 1980 saadakseen haltuunsa Iranin öljykenttiä. Kaikkiaan kahdeksan vuotta kestänyt Irakin–Iranin sota laski öljyn hintoja 1980-luvulla, koska molemmat maat tarvitsivat öljytuloja sodan rahoittamiseen.


title: Öljykriisi

text: Vuoden 1990 öljykriisillä on ollut öljykriiseistä vähiten vaikutuksia. Sen syynä oli Persianlahden sota, ja se kesti ainoastaan kuusi kuukautta, jonka jälkeen talouden toipuminen oli nopeaa. Varsinainen öljykriisin syy oli Saddam Husseinin käsky polttaa Kuwaitin öljykentät peräännyttäessä. Tämä aiheutti suuria ympäristöhaittoja ja Kuwaitin öljyntuotanto oli tehotonta vielä pitkään sodan jälkeen.


title: Öljykriisi

text: Öljykriisin aikaan öljyn hinta oli noin 40 dollaria barrelilta.


title: Öljykriisi

text: Ison-Britannian öljyprotesteilla tarkoitetaan saarivaltakunnassa öljyn hinnan nousun takia tapahtuneita protesteja ja niistä seurannutta kriisiä, jonka vaikutukset muistuttivat aikaisempia öljykriisejä. Ensimmäiset protestit tapahtuivat syyskuussa 2000. Järjestäjät ja osanottajat (varsinkin kuorma-autoilijat, maanviljelijät, taksinkuljettajat) vaativat polttoaineveron laskemista. Vuoden 2000 kriisi johti taloudellisen toiminnan ja yhteiskunnallisten perustoimintojen huomattavaan hidastumiseen ja vaikeutumiseen polttoaineiden saatavuuden vähennyttyä.


title: Öljykriisi

text: Hinnannousun seurauksena mielenosoittajat ja kuorma-autot estivät 5. syyskuuta vuonna 2000 pääsyn Englannin kanaalin tunneliin ja Shellin öljynjalostamoon. Kymmenes päivä syyskuuta saarrot laajenivat kuuteen kahdeksasta maan suuresta öljynjalostamosta, mistä seurasi suuria bensiinin ostomääriä jakeluasemilla ja saatavuusongelmien pahenemista. Kahden päivän kuluttua kolmannes maan tankkausasemista oli vailla polttoainetta, ja jonot olivat pitkiä; kriisin aikana yli 90 % maan bensa-asemista oli suljettuna jossakin vaiheessa.


title: Öljykriisi

text: Protestit vaikuttivat myös kauppojen kuljetuksiin ja monin paikoin peruselintarvikkeet loppuivat. Protestin huippukohtana moottoritieliikenne väheni 40 % ja maantieliikenne 25 %. Osa terveydenhoitoviranomaisista lopetti vähemmän tärkeät ambulanssikuljetukset polttoainepulan takia ja neuvoi kuljettajia ajamaan hitaammin. Eräässä sairaalassa esimerkiksi leikkauksissa käytettävät tikit loppuivat, joidenkin maatilojen eläimet uhkasivat kuolla nälkään, kouluja suljettiin ja postikuljetukset keskeytettiin sunnuntaiksi. Protestit päättyivät 14. syyskuuta 2000, kun osallistujat uskoivat viestinsä menneen perille, yleisön mielipide ei enää tukenut protestoijia ja poliisi valvoi kuljetusten perille pääsyä. Kriisin aiheuttamat taloudelliset tappiot olivat huomattavia.


title: Öljykriisi

text: Syyskuussa 2005 Ison-Britanniassa oli jälleen laajahkoja protesteja polttoaineiden kohonneita hintoja vastaan. Uhka polttoaineen saatavuudelle aiheutti pitkiä jonoja ja bensa-asemien tyhjenemistä. Jos protestit olisivat laajentuneet, Ison-Britannian hallitus olisi suunnitelmien mukaan saattanut kutsua armeijan apuun ja aloittaa säännöstelyn, mutta protestit eivät saavuttaneet aikaisempia mittasuhteita.


title: Öljykriisi

text: 2000-luvun alussa öljyn hinta on noussut, ja tuotannon tehostaminen on käynyt vaikeammaksi. Epävarmuus, spekulointi ja jalostamokapasiteetin puute ovat aiheuttaneet sen, että öljyn hinta on noussut korkeammalle kuin pitkään aikaan. Öljyntuotantokalustosta ja osaavasta henkilökunnasta on puutetta. Monet suuret öljykentät ovat ehtyneet tai alkaneet ehtyä, ja ASPO on ennustanut että öljyhuippu on tapahtunut 2004, tai on juuri tapahtumassa. Öljyn kulutus kasvaa kovaa vauhtia, ja tuotannon nousu on ollut riittämätöntä. Myös Yhdysvaltojen ja Irakin sota ja levottomuudet Lähi-idässä ovat johtaneet öljyn hinnan nousuun. Poliittinen tilanne monissa öljyntuottajamaissa, kuten Nigeriassa ja Venezuelassa, on lisännyt hintapainetta.


title: Öljykriisi

text: Yhdysvalloissa riehunut hirmumyrsky Katrina ja sitä seurannut Rita lisäsivät myös epävarmuutta ja nostivat hintatasoa. Osa yhdysvaltalaisista bensa-asemista esimerkiksi rajoitti myrskyjen aikana ostomäärän tilapäisesti 20 dollariin, jotta säiliöt eivät tyhjenisi kuljetusten välillä. Hintojen nousu johti uuteen öljykriisiin ja monissa köyhemmissä maissa jonoihin, öljyn säännöstelyyn, mellakoihin, sähkökatkoihin, julkisen liikenteen toimimattomuuteen ja epävarmoihin oloihin. Syksyn 2005 jälkeen öljykriisi laantui jälleen mutta öljyn hinta on silti tasaisessa nousussa.


title: Öljykriisi

text:
Zimbabwessa keskeytyivät syyskuussa 2005 muun muassa ambulanssi-, vanki- ja hautauskuljetukset muun liikenteen ja joidenkin teollisuudenhaarojen ohella. Maa on poliittisten, taloudellisten ja hallinnollisten ongelmiensa takia erityistapaus, mutta öljyn hinnan nousu on vaikeuttanut tilannetta entisestään. Jemeniläisissä mellakoissa kuoli kymmeniä ihmisiä, jotka protestoivat valtion bensiinin hintatuen vähentämistä vastaan.
Öljyvarojen ehtyminen tai öljyn hinnan muodostuminen niin kalliiksi, että sitä voi käyttää vain valikoituihin tilanteisiin, aiheuttaisi nykyisessä tilanteessa vakavan energiakriisin. Mitään muuta yhtä helposti kuljetettavaa, moni- ja helppokäyttöistä polttoainetta ei tunneta. Öljyntuotannon ehtyminen aiheuttaisi lievimmässäkin tapauksessa vaikeuksia yhteiskunnan eri alueilla ja pahimmillaan katastrofin, joka voisi saada länsimaisen yhteiskuntamuodon jopa kokonaan romahtamaan.


title: Öljykriisi

text: Öljyhuippu (engl. "peak oil") koskee maailman öljyntuotannon huippua ja sen jälkeistä laskuun kääntymistä. Tämän niin kutsutun Hubbertin teorian puolustajat huomauttavat, että öljyä käytetään paljon suuremmalla nopeudella kuin uusia varoja löydetään. Kun vanhojen öljykenttien tuotanto kääntyy laskuun, uusien tuotanto ei usein pysty korvaamaan menetettyä tuotantoa. Useat asiantuntijat väittävät, että tämä tapahtuu vuosikymmenen kuluessa, osa on jopa sitä mieltä että olemme keskellä huippua, ja tuotanto ei nykyisestä enää merkittävästi nouse vaan kääntyy laskuun. Öljyhuippu voi eräiden arvioiden mukaan johtaa pitkään taantumaan ja geopoliittisiin seurauksiin, koska kyseessä ei ole tilapäinen, poliittisista syistä johtuva energiakriisi aikaisempien suurten öljykriisien tapaan.


title: Öljykriisi

text:
Öljyntuotannon vähenemisen aiheuttamaa energiakriisiä tai öljyshokkien taloudelle muodostamaa uhkaa voidaan yrittää lievittää uudella teknologialla.
Ydinvoimalla voidaan tuottaa energiaa jo pienillä polttoainemäärillä erittäin paljon. Jotta se pystyisi korvaamaan kaiken nykyisen fossiilisilla polttoaineilla tuotetun energian, pitäisi tuotantoa kasvattaa rajusti. Käytännössä nykyiset voimalat tuottavat myyntiin vain sähköä. Lämmön yhteistuotanto ei ole voimaloiden syrjäisen sijoituksen takia yleensä kannattavaa. Liikennepolttoaineita voidaan korvata vedyllä, mutta sen tuottaminen ei ole taloudellisesti kannattavaa ennen uuden sukupolven ydinvoimaloiden käyttöönottoa.


title: Öljykriisi

text: Onnistuessaan fuusioreaktorikoe ITER ratkaisisi ihmiskunnan energiantuotanto-ongelman pitkäksi aikaa, sillä fuusiopolttoainetta vetyä saadaan meristä käytännössä loputtomasti.


title: Öljykriisi

text: Kivihiiltä maapallolla on noin 300 vuodeksi, joten sillä saadaan tuotettua sähköä vielä pitkään öljyn loputtua.


title: Öljykriisi

text: Maakaasulla voidaan tuottaa energiaa tehokkaammin kuin öljyllä, sillä maakaasumolekyylissä on yksi osa hiiltä ja neljä osaa vetyä. Maakaasusta voidaan myös "rikastaa" öljyä saksalaisten toisessa maailmansodassa kehittämällä menetelmällä (ns. "Fischerin–Tropschin prosessi"), mutta myös maakaasu on nopeasti ehtyvä luonnonvara, ja on myös öljyä harvinaisempaa.


title: Öljykriisi

text: Puu, vesivoima, aurinkovoima ja tuulivoima ovat uusiutuvia luonnonvaroja ja niillä voidaan tuottaa jossain määrin energiaa. Turpeen asemasta kiistellään, se voidaan katsoa sekä uusiutuvaksi että uusiutumattomaksi.


title: Öljykriisi

text: Polttoainekäyttöisten koneiden polttoaineena ja yleiskäyttöisenä energianlähteenä öljyn voi korvata biokaasu, biomassa, vety, tai maakaasu.


title: Öljykriisi

text: Autoliikenteen öljyriippuvuus voidaan ratkaista esimerkiksi akkukäyttöisillä sähköautoilla. Sähköauto saadaan kulkemaan jo noin 400 kilometriä kertalatauksella. Tätä pidempi ajomatka voidaan saavuttaa sarjahybridillä, jossa sähköautoon on lisätty polttomoottori tuottamaan akuille ja sähkömoottorille virtaa esimerkiksi etanolin voimin. Näin kerta-ajomatka ei rajoitu akkujen lataukseen.


title: Öljykriisi

text: Auton käyttämä energia täytyy kuitenkin tuottaa jollakin, kulki auto sitten vedyllä tai akkuihin ladatulla sähköllä.


title: Suurkissat

text: Suurkissat ("Panthera") on kissaeläinten suku. Sukuun kuuluu neljä suurikokoista lajia, joista useimmat jaetaan edelleen alalajeihin.


title: Suurkissat

text: Nisäkäsnimistötoimikunnan ehdotus suvun suomenkieliseksi nimeksi on "Suurkissat".


title: Lev Jašin

text: Lev Ivanovitš Jašin (, 22. lokakuuta 1929 – 20. maaliskuuta 1990) oli neuvostoliittolainen jalkapallomaalivahti. Hän voitti urallaan muun muassa Euroopan-mestaruuden ja olympiakultaa.


title: Lev Jašin

text: Jašin oli edelläkävijä, joka uudisti maalivahtipelaamisen omalla esimerkillään. Häntä pidetään yhtenä kaikkien aikojen parhaista maalivahdeista. Muun muassa kansainvälinen jalkapallon historia- ja tilastoyhdistys IFFHS valitsi Jašinin 1900-luvun parhaaksi jalkapallomaalivahdiksi, ja hän on ainoa Euroopan parhaaksi jalkapalloilijaksi valittu maalivahti.


title: Lev Jašin

text: Jašin syntyi Moskovassa työläisperheeseen. Hän alkoi työskennellä apulaisena metallityöpajassa 12-vuotiaana kesällä 1942. Jašinin urheilu-ura alkoi "Punainen lokakuu" -tehtaan juniorijoukkueessa, josta Moskovan Dynamo hankki hänet 1949. Jašin pelasi Dynamossa sekä jalkapalloa että jääkiekkoa. Alussa Jašin pelasi pääasiassa jääkiekkoa, missä hän voitti Dynamon jääkiekkojoukkueessa Neuvostoliiton cupin 1953. Jalkapallossa Jašin sai tilaisuutensa 1951 ykkösmaalivahti Aleksei Homitšin loukkaannuttua. Kovalla työllä Jašin nousi 1953 Homitšin tilalle avauskokoonpanon maalivahdiksi ja jääkiekko jäi taka-alalle.